text:
nakadalupisaakak iti igid ti agdan
agal-alingag ti lapayag,
paspasungadak ti kanakliing ti kandado
ken pannakaiduron ti ridaw a landok
tapno maikuadro ti langam a siisem
ket ayabannak a sabtenka
manipud iti sementado nga agdanan.
ngem nalawag pay laeng ti aglawlaw
makapurar ti anaraar nga aggapu
manipud iti de-sarming a tawa
a naabungotan iti aragaag a kortina.
kasla saan pay nga oras iti panaginana
ta mabilangko pay laeng
no mamin-ano nga agdisso dagiti ngilaw
iti panganak a di man laeng nagaraw
kaabay daytoy ti nabaaw a danum
a subsublianak no aganal-alak.
ti allokna laeng ti kasarsaritak
iti tunggal maideppel ti subsobko.
no koma makitak met no ania
ti adda iti labes dayta a kortina
no kasano ballasiwen ti init ti tapaw daytoy atep
iti inaldaw-aldaw, ta di man laeng mauma
nga agsublisubli a mangpasiar ti aglawlaw
kasla siguro met kaniak a di mauma
nga aguray, manipud iti isasangpetmo
agingga a dumtengka
ti ipusko, sisasagana nga aggarawgaraw
a mangsubad iti isemmo
iti tunggal ipapanawmo iti agsapa,
ket siiisemkanto met laeng a dumteng madamdama.
- October 14, 2012
(diak kukua ti ladawan)


c: text/html

text:
Tagum
Ti Siudad ti Tagum ket maysa a primera a klase a siudad ken isu ti kapitolio iti probinsia ti Davao del Norte iti Filipinas.
Dagiti baranggay[urnosen | urnosen ti taudan]
Ti Siudad ti Tagum ket nabingbingay a politikal iti 23 a barbaranggay.[2]
- Apokon
- Bincungan
- Busaon
- Canocotan
- Cuambogan
- La Filipina
- Liboganon
- Madaum
- Magdum
- Mankilam
- New Balamban
- Nueva Fuerza
- Pagsabang
- Pandapan
- Magugpo Poblacion
- San Agustin
- San Isidro
- San Miguel (Camp 4)
- Visayan Village
- Magugpo East
- Magugpo North
- Magugpo South
- Magugpo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Davao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Davao del Norte". Datos ti Populasion ti Ili. Dibision ti Panagsukisok ti LWUA. Naala idi 20 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)

robotstxt: allowed

filter: keep


text:
CAOAYAN, Ilocos Sur – Maysan a pagpallailangan ti napabaro a rangtay a sumrek ditoy nga ili kalpasan a nainaguraran ken nasilawan itay nabiit.
Mismo a ni nalatak nga artista iti telebision ken pelikula Regine Tolentino ti nangipabuya iti laingna nga agsala Zumba iti inagurasion ken pannakasilaw ti nasao a rangtay a dinar-ayan a mismo ni Gov. Ryan Singson.
Kinuna ni Mayor Germie Goulart a ti pannakasilaw dagiti kalsada iti ili ken dagiti barangay ti maysa kadagiti prioridad a programana.
Kinunana pay a kalpasan a masilawan dagiti dadakkel a kalsada, sumarsaruno a masilawan dagiti kalsada kadagiti babassit a barangay.
Itay nabiit, nasilawan ti kalsada manipud iti Tamurong agingga iti Nansuagao.
Naammuan a sumarsaruno a masilawan ti kalsada manipud Anonang Bassit a dumanon agingga iti poblasion.#


text:
Makan a la Pinoy: Lomo pork ribs barbecue
Ni BRENDA S. DACPANO
www.nordis.net
Manon a daras a saanko a matsamtsambaan ti agdindinnamag pork ribs barbecue ti Canto restaurant iti Baguio.
Ti Canto cuisine ket fusion ti American ken Filipino. Napinpintas ti puestoda itatta ta malaksid a nalawlawa, sarming ti intero nga aglawlaw kasla al fresko dining.
Napananmi idin ken ni lakay ti Canto idiay Ketchup Community food court idiay Pacdal ngem saankami a nakatugaw ta nagadu ti tao. Bassit laeng ngamin ti lugar da sadiay, mano laeng a lamisaan ti set-up. Iti maikadua a daras a napankami ket naibusen ti ribs barbecue-da. Nagkape kami laeng ken saankon malagip no ania pay ti inordermi. Ngem nadismayaak iti kape ta kasla namin-adun a naduman ken naipaburek.
Ita a kanito ket naramanakon ti kunkunada a lomo ribs barbecue. Naimas met nga agpayso ken ‘it melts in your mouth’ a kunada. Iti presio a P250, mabsogkan wenno mabalinmo pay a mangiranud iti kaduam ta adu met ti kaguddua nga slab nga order ken pakuyogna a green salad. Ti order a whole slab ket kanen ti dua wenno tallo a tao.
Naimas met ti grilled chicken a naparabawan ti garlic sauce ken adda met laeng pakuyogna a green salad. Sakto laeng ti pannakaluto ti barukong ti manok.
Overall, sulit ti pannangan idiay. Mairekomda a padasenyo. # nordis.net


text:
No apay a saan nga ikkan ti gobierno iti naan-anay nga imatang ti agrikultura ti narigat a maawatan idinto a maibilang nga agricultural country ti pagiliantayo. Ken ti makadakes, bumasbassit dagiti mataltalon a daga iti pagiliantayo gapu kadagiti ipaspasdek ti gobiernotayo nga export zone, industrial estate, resort ken golf courses.
Saan la a dayta, imbes nga aramaten ti gobierno ti kumidkiddit a pondona para iti pannakapasayaat dagiti irigasion a mangpasayak kadagiti kataltalonantayo, ti ket panagbiahe dagiti agtuturaytayo iti sabali a pagilian tapno agawis “kano” kadagiti agibaut iti negosioda ditoy pagilian ngem agdadata a maysa laeng a junket.
No koma nasayaat ti irigasion, ad-adu dagiti kataltalonan ti mapasayakan ken mangitunda iti dakdakkel a maapit. Saan laeng a dayta, mabalin ni mannalon ti ag-second crop ket dumakkel ti mapastrekna.
Saan a mailibak nga iti baet ti kalawa dagiti kataltalonan iti pagiliantayo, nasurok a dua nga apagkatlo kadagiti kataltalonan ti agpampannuray laeng iti tudo. Saan a natalged ti kastoy aglalo no sumangbay ti igaaw.
Gapu iti kinakurang ti maapittayo, dakkel a pakalugian ti pagilian ti panagangkatna iti bagas tapno laeng saan a sumuyop ti presio ti bagas iti labes ti kabaelan dagiti umili. Nupay saan nga akuen ti turay, adda kartel ti bagas iti pagilian. Iggem ti sumagmamano a dadakkel a negosiante ti presio ti bagas. Maidiktarda ti presio ti bagas iti tiendaan publiko. Awan met ngarud ti maaramidan ti gobierno tapno maburakna daytoy a kartel a mangparparigat kadagiti umili.
No koma nadur-as ti agrikultura iti pagilian, saan koma a dakkel a pakaluglugian ti gobiernotayo ti impasdekna nga ahensia nga aggatang iti irik nga apit dagiti mannalon tapno saanda a problema ti pagilakuanda ken saanda a magundawayan kadagiti negosiante. Ta saan a malibak a kaadduanna kadagiti negosiante ti tuso ken kayatda ti makaleksab iti dakkel a ganansia iti panaggatangda iti irik isu a laklakaenda ti apit ni mannalon. Gapu iti daytoy, naipasdek ti National Food Authority tapno aggatang kadagiti irik kadagiti mannalon iti nasaysayaat a presio.
Napintas daytoy a programa ti gobierno. Isuna laeng ta awan pay apagkapat iti kadagupan dagiti maapit dagiti mannalon ti gatangenna gapu ta bassit met ti pondo a paggatangna iti irik. Iti kastoy a situasion, kasano a mabaelanna a kakumpitensia dagiti negosiante nga aggatgatang iti irik ken maidiktarna ti nangatngato a presio a makatulong kadagiti mannalon? Kalpasan ti pannakaibbus ti pondo a paggatangna, agsardengen ti NFA, ket agsuek manen ti presio ti irik a pakalugian ni mannalon.
Iti sabali a bangir, nupay napintas ti presio a paggatang ti NFA, adu unay dagiti kasapulan a dawatenna kadagiti mannalon sakbay a mabayadan ti inlakona nga apitna. Daytoy ti saan a magustuan dagiti mannalon. Kayat dagiti mannalon a maiggaman a dagus ti bayad ti apitda ket iti kaadu dagiti requirements a dawaten ti ahensia, agkarasublida iti ahensia nga agsingir iti bayad ti apitda. Daytoy ti gapuna a nupay nalaklaka ti paggatang ni negosiante iti irik, isudan ti pangilakuan ni mannalon agsipud ta maalana a dagus ti bayad ti apitna.#


text:
SALCEDO, Ilocos Sur – Sabali pay nga outreach program ti naisayangkat iti maysa a nasulinek a barangay ditoy itay nabiit.
Insayangkat ti Citizens Involvement and Services (CIS). DZTP Radio Tirad Pass, Bantay Barangay ken Mason ti nasao nga outreach program idi Agosto 21.
Sakbayna, itay napalabas a lawas, nagiwaras iti school bags kadagiti agbasbasa iti elementaria iti San Emilio, Banayoyo ken Lidlidda, Ilocos Sur.
Nagiwaras ti grupo iti bags ken ag-agas a naggapu iti provincial government, ididnto a used clothes, school uniforms ken school supplies manipud iti DZTP ken Mason kadagiti agindeg iti Barangay Baybayading, agram dagiti agbasbasa iti Baybayading Elementary School.
Nagna ti grupo manipud iti Poblacion ditoy, partikular ti Balidbid iti aganay dua nga oras a kasapulan ti sumang-at iti bantay sakbay a makadanonda iti nasao a barangay.
Addaan laeng ti Baybayading Elementary School iti 20 nga estudiante, dua a mangisursuro iti multi-grade manipud Grade I agingga iti Grade IV.
Linagidaw ni Noemi La Torre, maysa kadagiti dua a mangisursuro ti panagsardeng dagiti ubbing nga agbasa no malpasda ti Grade IV gapu iti kinaadayo ti pangituloyanda iti adalda iti Grade V ken Grade VI agraman iti high school.#


text:
CERVANTES, Ilocos Sur – Pimmusay iti ospital ti maysa a baro gapu iti pannakaaksidente ti luganda sadiay Barangay Rosario ditoy nga ili idi malem ti Enero 12.
Natay ni Andre Aguirre y Capacap, 27, residente iti Barangay San Juan, Cervantes, iti Luis Hora Memorial Hospital sadiay Bauko, Mt. Province gapu kadagiti nagduduma a sugatna iti bagina.
Naitaray met iti daytoy nga ospital ni Karl Mark Galutan y Padon, 29, naasawaan, residente iti Barangay Rosario, Cervantes ken nagmaneho iti Honda XRM a motorsiklo a nakisakayan ni Aguirre.
Segun iti report, agdaldaliasat ti motorsiklo iti laud a direksion iti kalsada ti Cervantes-Tagudin ket idi makadanonda iti Sitio Salugan, Barangay Rosario, mapapati a dinungpar ti lugan ti steel railings a nakaigapuan ti pannakatnag dagiti dua iti waig idinto a naitapuak ti luganda iti talon.#


text:
STO. DOMINGO, Ilocos Sur – Makaalarman ti agtultuloy nga iyaadu dagiti agsakit iti dengue ditoy probinsia iti baet ti panangiwayat dagiti agtuturay kadagiti wagas a panangpaksiat kadagiti lamok nga agiwaras iti daytoy a sakit.
Naammuan ti Tawid News nga idi Hulio 22, agdagupen iti 106 dagiti nagsakit iti dengue ditoy nga ili idinto a nangiwayaten ti gobierno munisipal ken ti rural health unit iti fogging operations kadagiti nadumaduma a barangay ti ili.
Kanaig daytoy, indagadag ni Mayor Amado Tadena kadagiti agindeg iti ad-adda pay a panangiwayatda iti panagdaldalus iti arubayan ken aglawlawda ken iti pannakaipattog amin a paggianan ti danum a pagindegan ken pagitlogan dagiti lamok nga agiwaras iti dengue.
Kabayatanna, agdagup metten iti aganay 70 ti biktima daytoy a sakit iti Cabugao, Ilocos Sur, ket duan ti natay a kumpirmado a nagsakit iti dengue.
Maysa nga ubing nga agtawen iti walo ti naireport itay lawasna a natay gapu iti sakit a dengue. Mapapati nga addan iti stage 4 daytoy a sakit ti di nainaganan nga ubing idi maitaray iti ospital.
Segun iti report, kaadduan a biktima ti dengue iti Cabugao ti naggapu iti Barangay Salapasap, Baclig ken Catucdaan.
Maikatlo a kaadduan ti nagsakit iti dengue iti San Juan a mapapati nga immabuten iti 40 iti laksid ti pannakaiwayat ti panagdaldalus ken Operation Pattog ditoy nga ili, segun iti maysa nga opisial ti opisina ti salun-at.
Iti kaudian a report, immabut metten ti 17 ti kaso ti dengue iti Candon City. Nupay kasta, awan pay ti casualty ken nababbaba ti bilang dagiti nagsakit iti dengue ita a tawen no maikumpara iti daytoy a panawen idi napan a tawen.
Maysa a sangapulo ti tawenna nga ubing ti naireport a natay gapu iti dengue iti Sta. Lucia, Ilocos Sur.
Nainaganan ti biktima a ni Mary Ann Herana, 10, residente iti Barangay Ayusan, Sta. Lucia. Gapu iti daytoy, duan ti biktima ti dengue iti nasurok 10 a biktima daytoy a sakit iti Sta. Lucia.
Kabayatanna, naalarma dagiti mangisursuro ti maysa a pagadalan iti Caoayan, Ilocos Sur ket temporario a sinuspende ti prinsipal ti klase gapu iti naduktalanda a kinapuskol dagiti lamok iti aglawlaw ti eskuela.
Napagtitinongan iti panagmimiting dagiti bumarangay ti Pandan ti tagnawa a pananggaburda iti sirok ken aglawlaw ti pagadalan a masuspetsa a pagindegan dagiti lamok.
Impalubos ni Mayor Germie Singson-Goulart ti pannakabunag dagiti natubtob a kongkreto ti rangtay ti Pandan a pinaggabur dagiti residente. (Tawid News Team/Danny Antalan)


text:
Friday, November 28, 2014
OPISIALES TI NEW CABUGAO ONION AND GARLIC, NAGMITING
Cabugao,, Ilocos Sur - Naangay ti miting dagiti Opisiales/Kameng ti New Cabugao Onion and Garlic Growers Association nga idauluan ni Mr. Henry B. Saliganan itay nabiit iti 2nd Floor, Municipal Building, Cabugao, Ilocos Sur.
Segun ken ni Mrs. Ester P. Aguimbag, Municipal HVCDP Coordinator nga umaboten ti 40 dagiti Miembros iti nasao nga Asosasion.
Kangrunaan a napagpapatangan ditoy a miting ket iti pannakaisagana ti panagmulada ti lasona ken bawang ken trinatarda iti napintas a pannakaipakat ti Recording System-da.
Dagitoy nga aksion ken inisiatiba ket maigapu iti panangparegta ti LGU Cabugao nga idauluan ni Mayor Edgardo “Ediboy” S. Cobangbang, Jr. iti pannakaparegget ti industria ti nateng partikular ti bawang ken lasona ditoy Munisipalidad ti Cabugao tapno manayonan ti matgedan dagiti mannalon ken agtultuloy a maital-o ti kasasaad ti panagbiagda. # (Web In-Action)
Segun ken ni Mrs. Ester P. Aguimbag, Municipal HVCDP Coordinator nga umaboten ti 40 dagiti Miembros iti nasao nga Asosasion.
Kangrunaan a napagpapatangan ditoy a miting ket iti pannakaisagana ti panagmulada ti lasona ken bawang ken trinatarda iti napintas a pannakaipakat ti Recording System-da.
Dagitoy nga aksion ken inisiatiba ket maigapu iti panangparegta ti LGU Cabugao nga idauluan ni Mayor Edgardo “Ediboy” S. Cobangbang, Jr. iti pannakaparegget ti industria ti nateng partikular ti bawang ken lasona ditoy Munisipalidad ti Cabugao tapno manayonan ti matgedan dagiti mannalon ken agtultuloy a maital-o ti kasasaad ti panagbiagda. # (Web In-Action)
Posted by Bayan ng Cabugao, Ilocos Sur at 12:51 PM
Subscribe to: Post Comments (Atom)


text:
“Pagyamananmi la unay kadagiti Opisialestayo, Apo, ta nasementon ti kalsadami ngem dawatenmi nga agsinsin koma ti pammigbig a maited iti Bungro saan laeng nga iti Bugnay, Salapasap ti mapadayawan kadaytoy nabirngasan ti “Katuday Avenue”,” impalgak ni Apo Salustiano Sabugo, panglakayen ti Barangay Bungro.
“Napintas ti panagdadanggay dagiti bumarangay ken pangpangulotayo isu nga adu ti magapuananda itatta nga pagsaysayaatan dagiti taga-barbario,” kuna met ni Apo Prudencio Baclig, panglakayen iti Barangay Aragan.
Nakatulong pay ti dakkel ti panangbuangay ni Mayor Edgardo “Ediboy” S. Cobangbang, Jr. iti Northern Ilocos Sur Trade Center Task Force nga idauluan ni Waterworks Superintendent Nestor B. Somera nga agkita, mangtakuat ken makipagpanunot kadagiti mairekomenda a pangpasayaat pay kadagiti agtagilako ken aggatang iti tiendaan.
Maibasar iti rekord ti Municipal Treasury, umabot ti 443 ken manaynayonan ti bilang ti nakarehistro ti negosioda a kangrunaan a pakasarakan kadagitoy nga establisimiento ket iti uneg ti tiendaan ken iti ruar iti igid ti Maharlika Highway.
Iti nakolekta ti taripa ti negosio laeng, umabot iti P344,909.87 ti dinur-asan ti koleksion no pagkomperarem iti Enero-Setiembre 2010 ken ita: Enero-Setiembre 2011 segun iti Tesoreria ti Ili. Maibasar iti rekord ti Tesoreria ti Munisipio, addan 2,740,086.76 a koleksionda iti “business tax” laeng iti bulan ti Setiembre 2011.
“Malaksid laeng daytoy kadagiti nakolekta a Fees and Charges a nayon ti pamastrekan ti ili,” imbatad ni Mr. Marlon J. Ramos, Administrative Aide 3 manipud iti Municipal Treasurer’s Office.
Mainayon a mangpatibker ti datos a natalged ti ekonomia ti ili iti panagngato ti apit ti pagay (hybrid) a gubuay ti di agsarday a panangilungalong ti Gobierno Munisipal ken Probinsial kasta met ti DA-RFU 1 iti Cluster Techno-Demo on Hybrid Rice kadagiti estratehiko a lugar iti pagtatalonan iti ili.
Iti 5-Hectare Cluster Techno-Demo on Hybrid Rice a nagsina a nailunsad iti Barangay Pug-os nga indauluan ni Elmer G. Bromeo ken Brgy. Namruangan nga idauluan ni Benjamin Castillo, dinayaw da OIC DA Regional Executive Director Wilma Ibea ken Ilocos Sur Provincial Agriculturist Constante Butacion ta nalabsan pay dagiti farm-cooperators ti “expected yield” nga 6.5 tons iti 7-10 tons a naapitda iti kada ektaria.
Iti biang ti livestock sector, imbatad ni Dr. Melvin Castro, DVM, namantener ti napintas a rekord ti panagpatanor ken pannakalako ti dinguen ken animales. Dakkel ti naitulong ti pannakabuangay ti Dayo a nangparegget ti industria ti panagtaraken, segun pay iti agkabannuag a Beterinario.
Iti biang met ti High Value Commercial Crops, imbatad met ni Municipal Technologist Ester Aguimbag a namantener latta met ti napintas a rekord ti panagnateng. Adu a mannalon ti agmula uray off-season (deretso) ta para konsumo ken para-lako ti masobra a maapit. Innayonna nga awan ti napasamak nga “oversupply” tatta ti produkto a nateng ta epektibo dagiti estratehia a naipakat ti opisinada ken dagiti vegetable growers iti “market outlet” ti nateng. Ipasimudaag ti panagaktiboda ti pannakaorganisar ti Cabugao Vegetable Growers Association a makikammayet iti Gobierno Munisipal ken dadduma pay a maseknan nga Ahensia a makatulong kadakuada, segun pay ken ni Aguimbag.
Manamnama nga iti yaadani ti Paskua ti makagapu a naregget ita ti panagtulid ti negosio, segun iti NEDA Region 01. # (Web Research )


text:
MAGSINGAL, Ilocos Sur – Naluktan ti balay dagiti indigent a nataengan iti probinsia ditoy nga ili itay Hulio 8.
Sangapulo ket maysa a marigrigat a lallakay ken babbaket nga awan ti mangaywan kadakuada ti pangrugian a bilang dagiti aggian iti daytoy a home for the aged a proyekto ti gobierno probinsial nga idauluan ni Gov. Deogracias Victor Savellano.
Manamnama a manayonan ti bilangda kalpasan ti nainget a pannakaarisit dagiti talaga nga agkasapulan a maaywanan iti nasao a home for the aged.
Nairusat daytoy a proyekto gapu iti natakuatan iti Ilocos Sur Hotline nga adu a bilang dagiti lallakay ken babbaket nga agsolsolo nga agbibiag gapu iti kaawanen ti mangaywan kadakuada.#


text:
Buto
Ti buto ket maysa nga organo a reproduktibo a teknikal nga intromitente nga organo, ken para kadagiti plasental a mammal, ket agserbi pay kas akinruar nga organo ti panagisbo. Sapasap a masarakan ti buto kadagiti mammal ken reptilia.
Dagiti linaon
Estruktura[urnosen | urnosen ti taudan]
Buklen ti tallo a columna ti kulapot ti buto ti tao: dua a corpora cavernosa ti agkaabay iti batog a dorsal ken maysa a corpus spongiosum ti adda iti baetanda iti batog a ventral.
Ti dakdakkel ken ugis-bombilia nga ungto ti corpus spongiosum ti mangbukel iti lukdit wenno lusngi wenno glanse ti buto, a mangsupsuportar iti supotlalat wenno prepusio, maysa a nalukay a kulpi ti kudil a kadagiti nataengan ket mabalin a malislis tapno a maexposar ti lusngi. Ti sirok ti buto a nakakabitan ti prepusio ket maawagan a freno wenno frenulo.
Ti uretra, ti maudi a parte ti dalanan a urinario, ket lumabas iti corpus spongiosum, ket ti ruanganna a maawagan iti meato, ket masarakan iti ungto ti lusngi. Isu ti dalanan pareho ti isbo ken para iti panagparuar wenno eyakulasion iti kapsit wenno semilia. Maaramid dagiti esperme iti bukelbukel ket maidulin iti epididimis. Bayat ti panagparuar, maipropelar dagiti esperme iti vas deferense, dua a dukto a lumabas iti ngato ken likod ti vehiga. Inayon dagiti seminal a vesikulo dagiti fluido ken ti vas deferense ket kumonektar kadagiti dukto nga eyakulatorio a mangisilpo iti uretra iti uneg ti glandula a prostrata. Ti prostrata agraman dagiti glandula a bulburetral ken manginayon pay kadagiti sekresion, ken ti semilia ket maiparuar iti buto.
Pubertad[urnosen | urnosen ti taudan]
Iti iseserrek iti pubertad, mangrugi nga agdevelop dagiti bukelbukel ken dumakkelen dagiti mabagbagi. Mangrugi a dumakkel ti buto iti baet dagiti tawen kas kasapa ti 10 ken kas kaladaw ti 15. Usual nga agleppas ti idadakkel iti edad 18-21. Bayat ti proseso, agtubo dagiti urmot iti aglawlaw ti buto.
Seksual a Kaibatugan[urnosen | urnosen ti taudan]
Kaibatugan ti lusngi ti lalaki ti mutil ti manimani ti babai; kaibatugan ti corpora cavernosa ti bagi ti manimani; kaibatugan ti corpus spongiosum ti vestibular a bulbo iti baba ti labia minora; kaibatugan ti butillog wenno eskroto ti labia minora ken labia mayora; ken kaibatugan ti prepusio ti akkub ti manimani. Awan rafe dagiti babbai, ta idiay, saan a konektado dagiti dua a gudua.
Panagtangar[urnosen | urnosen ti taudan]
Ti panagtangar ket ti panagtangken ken panagngato ti buto a mapasamak iti panaguttog,a kas preparsyon no kayat ti lalaki ti umiyot, no pay mabalin a mapasamak daytoy kadagiti situasion a di-seksual. Ti kangrunaan a pisiolohikal a mekanismo a mangigapu iti panagtangar ket ti autonomiko a dilasion dagiti arteria a mangitultulod iti dara iti buto. Palubusan daytoy ti ad-adu a dara a mangpunno kadagiti tallo a maraespongha a kamara iti buto nga agbanag iti panagatiddog ken panagtangken daytoy. Ti napnon nga erektil a tisiu itan ket agtalmeg ken mangpetpet kadagiti vena a mangiruar iti dara manipud iti buto. Ad-adu itan ti sumrek a dara ngem iti rumuar iti buto agingga a madanon ti equilibrio no sadino ket agpada ti kaadu ti dara a sumrek ken rumuar kadagiti dilatado nga arteria ken napetpetan a vena; magun-od kadaytoy nga equilibrio ti maysa a konstante a rukod ti panagtangar.
Fasilitaren ti panagtangar ti sexual a pannakinaig no pay saan a nasisita kadagiti dadduma pay a seksual nga aktibidad.
Panagparuar[urnosen | urnosen ti taudan]
Ti panagparuar ket ti panagipugso iti kapsit manipud iti buto, ken usual a kakuyog ti orgasmo. Maysa a serie dagiti muskulado a panagkaretret ti mangiparuar iti semilia nga aglaon kadagiti gameto ti lalaki a maawagan iti selula nga esperme wenno spermatozoa manipud iti buto (mapan iti uki, no para iti intension ti panagpaadu babaen ti seksual a pannakinaig). Masansan a resulta daytoy ti seksual nga estimulasion, a mabalin a karaman ti estimulasion ti prostrata. Daytoy ket raro a gapu ti sakit a prostratiko. Mabalin pay a mapasamak ti panagparuar bayat ti panagturog (emision a nokturnal). Ti panagkassit ket ti kondision no sadino ket madi makapagparuar.
Ti panagparuar ket addaan iti dua a paset: emision ken ti mismo a panagparuar. Ti paset nga emision ti panagkissit a reflexo ken kontrolado ti simpatetiko a sistema ti nervios, anta ti paset ti panagparuar ken kontrilado ti nadorian wenno espinal a reflexo iti level dagiti nadorian a nervios nga S2-4 babaen ti pudendal a nervios. Sarunoen ti periodo a refraktorio ti panagparuar, ken pasakbayan met daytoy sexual nga estimulasion.
Kugit[urnosen | urnosen ti taudan]
Ti kagagangayan a porma ti panagbalbaliw iti mabagbagi ket ti panagikugit: ti pannakaikkat iti parte wenno ti sibubukel a prepusio para kadagiti nadumaduma a kultural, relihioso, ken nararraro, medikal a rason.
Rukod[urnosen | urnosen ti taudan]
No pay sabasabali dagiti resulta dagiti panagadal, ti konsenso ket ti kadawyan a rukod ti nakatangar a buto ti tao ket 5.1-5.9 pulgada a kaatiddog nga addaan iti 95% nga paggidiatan ti konpidensa ti 4.23-7.53 pulgada. Ti kadawyan a kabuntog ti agarup 4.84 pulgada no todon ti panagtangar.
Dagiti imahen[urnosen | urnosen ti taudan]
Mapan idiay commons ti agkita ti adu pay nga imahen
Midia a mainaig iti Buto iti Wikimedia Commons


text:
No mangasabatay’ man iti daniw, padasentay’ nga ikasaba ti daniw ti/iti kasaba, a saan ket nga idaniwtay’ lattan ti kasaba kas kasaba. Agdaniwtayo imbes a mangasaba laeng. Parimbawen ken pagtalinaedentay’ ti mannaniw iti maysa a mangaskasaba, imbes a ti mangaskasaba ti rumimbaw iti maysa a mannaniw.
Kitaentay’ daytoy “Pangngarig-Eskatolohia” a parupa a daniw manipud met laeng iti koleksion ni Angelo Romero:
Adda sang-aw iti ungkay ti bulong
Nga agtinnag inton magangon daytoy
Nga agbalin a tapok. Matabas a murdong
Ti puon ti siklo- Ti tao nga agmauyong!
Awan ti agtedted a dara iti urat
Ti lasag a mangikari iti dam-eg nga agtapuak
Iti bituka nga apon ti kararua. Subboten kad’
Ti bagim a maisebba iti apuy ti rumisak a babak?
Ikut ti bagnet nga ulep ti apuy a lumbuak
A manguram iti law-ang a manglukat
Ti langit a taeng ti Dios. Malang-ab
Ti sabidong ti panagdamsak a di maalat-at.
Agbugsot ti lubong iti alipaga ti gubat
Iti dung-aw dagiti mangabak ken maabak;
Anglem ni Patay ti matabbiraw a linak. Tinnag
Ti rapas a puso ken dakulap.
Marpuog ti simbaan no isubo kenka ti sairo
Ti ostia ken arak ni Kristo;
Agkalangiking indulhensia ti kopa ti riro. Konsierto
Ti peke a trabahador ti Apo .
Maulit-ulit ti gubat da Kristo ken ti Diablo
Iti tay-ak dagiti natangig a puso;
Sungrodan ti bileg ti tabbaaw ti bibigmo. Agsarko
Ti panaglikud ken pannakikamalalam iti palso.
Aguggot ti langit ti agawid
Nga isip a suknalan ti sirib;
Ikawesko kenka ti kabal ti bagik. Sagitsit
Ti kararuam nga agur-uro-
Iti sangataaw nga amit!
Pangaskasaba pay laeng met ti pakabuklan daytoy a daniw. Ken maexpektar latta ti adu a cliché wenno trite ken pangapsuten a phrases (“agbalin a tapok,” “tao nga agmauyong,” “maisebba iti apuy,” “langit a taeng ti Dios,” “agbugsot ti lubong,” “alipaga ti gubat,” “anglem ni Patay,” “ostia ken arak ni Kristo,” “kopa ti riro,” “peke a trabahador ti Apo,” “gubat da Kristo ken ti Diablo,” “natangig a puso,” “tabbaaw ti bibig,” “pannakikamalala iti palso,” kdpy) ken ti boses-panangasaba. Ngem, at least, naikagumaan ketdi itan ti mannaniw—ti kinamannaniw ti mangaskasaba, ti rimmimbaw met. Nabileg met ti sumagmamano nga imahen ken metapora, kas ti adda iti maudi nga stanza: “Aguggot ti langit ti agawid/ Nga isip a suknalan ti sirib.” Ken napipigsa ti kaaduan a balikas ken panangibalikas ket addaan naiduma a kidag ken kidar ti pakabuklan ti daniw.
Kakastoy met la ti dadduma pay a daniw iti sibubukel a koleksion ni Angelo Romero. Kaaduanna a nadadagem a parang ken ballaag-palnaad-palagip iti nain-apokalipsisan a pagpagteng ken ti agur-uray a gasat wenno kalak-aman ken panungpalan ti tao, ti kararua ti tao, ken ti lubong. Madlaw ketdi a batido wenno veterano a mannurat ti autor ta laklakaenna laeng ti agpartuat ken agaramat kadagiti fuersado a balikas ken autorisado a linia ken tertermino ken nagnagan iti teolohia ken filosofia tapno mayebkas iti natibong ken naallangogan dagiti verbo ti pangngarig ken pakdaar-paltiing. Madlaw ti fuerza ti kaaduan a daniw/panangidaniw saan la a babaen dagiti napili nga strong words wenno strongly worded a binnatog ngem uray pay iti pakabuklan ti tunggal daniw a namurumuran, ken bin-ig nga aggibus a maingudo, iti exclamation points (!).
Ti laeng maysa pay a masintir iti kakastoy a daniw maipapan iti pammati ken relihion, aglalo no arkosan wenno binggasan kadagiti saan a kadawyan a balbalikas wenno tertermino iti teolohia ken filosofia, nangruna no agdakamat kadagiti nagnagan dagiti teologo ken filosofo, a di agaramat ti autor iti footnotes wenno pangilawlawag, matikaw wenno maulaw ti dadduma a readers. Pagangayanna, limitado no kua ti audience ket adda laeng kasla sumagmamano a kasla nakaisangratan ti daniw, wenno sumagmamano a kasla pinili ti mannaniw a pangisangratanna iti daniwna. Ipatonto pay ketdi ti dadduma a kasla iranranta ti mannaniw a ramenan kadagiti nauuneg wenno karkarna a balikas ken termino ti daniwna tapno agparang laeng a kasla nakaun-uneg wenno di maaw-awatan ti daniw ket iti kasta makuna a napintas ti daniw (ta adu ti mamati a no di kano maaw-awatan ti maysa a daniw, kayatna a sawen, napintas kano).
Kas pagarigan kadagiti daniw ni Angelo Romero, saan a kalakala a maawatan a dagus ti gagangay a reader no ania ti “eskatolohia” wenno “soteriolohia” wenno “angelolohia” ken dadduma pay kasta met dagiti Latin words/phrases a naaramat wenno naibudi. Kasta met nga adu ti agngatangata no sinno kadi, aya, da Hill ken Tilton (nupay adu met ngatan ti makaammo ken ni Nietzche)? Kapilitan nga agsukisok ti reader iti dictionary, encyclopedia wenno internet.
Ti nalatak a daniw a “The Wasteland” ni T.S. Eliot, nairanta a narikut ken parikut a basaen/awaten ta nagaramat ni Eliot iti nakaad-adu ken agduduma a reference, tertermino ken nagnagan nangruna iti mitolohia ken filosofia kdpy. Ngem sumangkaatiddog met ti footnotes nga impasurotna tapno maaddaan iti naan-anay a pagsukisokan ti reader. Uray pay ni Balagtas iti “Florante at Laura,” inanusanna ti nagipan iti footnotes kas pangilawlawagna kadagiti inusarna a nagnagan ken karakter iti mitolohia. Iti Literatura Iloko, naanus met da Appo Prodie Gar. Padios ken Reynaldo A. Duque nga agilanad iti footnotes no agusarda iti teolohikal/biblikal wenno ganggannaet a tertermino kadagiti daniwda.
(Adda tuloyna)


text:
PLAGIARISMO. Saanen a baro a balikas kadatayo. Iti damag iti telebision, radio wenno iti print media, sagpaminsan a mangngegan. Kasta met iti saritaan dagiti mannurat, kangrunaan iti literatura. Ngem saan met la ketdi a kadagiti sinurat a mayaplay ti plagiarismo. Mabalin pay kadagiti produkto ti arte.
Ngem tapno di rumikut pay, ipokustay’ lattan ti saritaan iti literatura. Ti panagtagikua (copyright) kadagiti naimaldit kas kadagiti sarita, nobela, daniw, salaysay ken uray pay photonews ket ikut ti autor. Awanto ti makaagaw kadayta. Protektado ti linteg.
Ket no nasakar/nakopia dagita a sinurat wenno aramid, sa ibaga a bukod a putar, plagiarismo daytan. Panagtakaw iti partuat ti isip wenno intellectual property a makunkuna. Natagikua ti copyright ti autor. No mapaneknekan a nagbasol ti maseknan, nadagsen a pannusa ti agur-uray malaksid pay iti pannakaibabain.
Ti nakas-ang, maab-abuso ti kalintegan iti panagtagikua gapu kadagiti dadduma nga indibidual a ti laeng pagimbaganda ti kitkitaenda. Baybay-andan ti rikna dagiti maseknan.
Kopiaenda ti kayatda a kopiaen sa ipabuyada iti entablado wenno ipabuya dagiti ubbing a di man la nabagaan ti pudpudno nga autor wenno uray na-acknowledge laeng met ti naganna. Agparparangen nga isuda ti akin-aramid, akimputar, kas ehemplo, ti daniw a maipabuya kadagiti programa.
Ket itay kallabes, adda dagiti kakabsattayo nga Ilokano a napaneknekan a guilty iti inaramidda a panangtagikua iti sinurat ti sabali. Saanda man la a nagalumiim a nagkuna a putarda dagiti kinopiada. Impaipablaakda pay ngarud. No kasano a di man la nakita ti editor-da dayta.
Dandaniw a para ubbing dagitoy dakdakamatentayo. Kinopiada iti Bannawag. Ti makadakes, impablaakda iti libro a siempre isudan ti autor. Ket textbook pay met ngarud dayta a libro. Textbook dagiti adda iti Grado Dos para iti mother tongue a suheto. Naiwaras dagitoy a libro iti Kailokuan.
Kayatna a sawen, manakem ti/dagiti nagkopia, nagedit, nagipablaak. Saan a kas kadagitay naynay a mapaspasamak wenno ar-aramiden ni Manong Baro idi saan pay nga uso ti selpon a kakaasi a mangikabkabesa iti daniw ni ayat a nasagangna iti libro wenno magasin naimbag la nga iruknoyna iti sabsabongenna. Ket inton maayatan ti sabsabongenna, ilastogna metten a putarna.
Mapalabes dagita a kaso. Ngem no ngay, kas nasaon, manakem (?), ken de-adal (ngem di nakasursuro?) ti/dagiti nagkopia? Sabalin a saritaan dayta. Agramaramen ti problema. Masimpuon agingga iti kababassitan a detalye.
Ti pay nasakit iti napasamak a panagkopia, saan pay laeng a hushusto ti ortograpiana idi inruarda iti libro. Pagarigan, ti “agbungbunga” nagbalin nga “agbubungga;” ti “u” koma iti balikas pinagbalinda nga “o;” di umisu nga usar ti “nga” ken dadduma pay.
Apay a kasta ket kinopiada la ngaruden iti nakaipablaakanna a magasin?
Simple laeng. Malagip nga itay nabiit, rimsua ti isyu, ti pannakibiang ti maysa a nangato ti opisial ti Departamento ti Edukasion iti probinsia iti ortograpia ti Ilokano. Ipilitna a maisurot daytoy iti Filipino kas ikamkampania ti baro a liderato ti Komisyon sa Wikang Filipino (KWF). Nadayyeg ti Literatura Ilokana kadayta a kayatna koma a mapasamak a suportado ti KWF.
Ngem natangken nga inrupir dagiti mannurat nga Ilokano ti ammoda a husto aglalo ket addan pagbatbatayanda nga ortograpia nga inaprobaran pay ti dati a liderato ti KWF, ken am-amang pay nga adda sursurotentayo nga ortograpia.
‘Yanna nga adat, adu latta dagiti natangken met ti uloda nga otoridad ket ipilitda ti kayatda. Uray napasamaken ti panagsasarita, dayta, ipilitda latta ti kayatda. Dayta libro ti dakkel nga ebidensia. Isu nga uray kinopia/tinagikuada ti manuskrito, binaliwanda pay laeng ti ortograpiana kas mayannurot iti kayatda.
Adu a talaga ti aginlalaing! Saanda a panunoten ti marabngisda a kalintegan ti kaaduan. Am-amang pay (maulit laeng), aya, nga adda sursuroten ni Ilokano nga ortograpiana sakbay a nagngawngaw ken simmawsaw dagiti “madaydayaw” iti sistema?
Tapno isuda ti mangyuna idi addan ti MTB-MLE a programa ti Departamento ket mabigbigdanto kadayta? Dayaw… dayaw… dayaw! Wenno gapu ta komersialismo met ti adda iti likudan dagiti textbooks?
Subliantay’ ti kaso. Wen, mannursuro (a ngannganida pay ketdin agretiro iti serbisio), dagiti nagkopia. Nakababain a panunoten. No asino pay dagiti rumbeng nga umuna ken mangikasaba iti naimbag a pagtuladan wenno aramid, isuda pay dagiti maduktalan ita nga adda aramidna.
Apay ngata a naaramidda daytoy? Dakkel ngata ti katukad ti pannakipasetda iti dayta a libro a para Grado Dos babaen ti MTB-MLE a programa? Saludsod laeng dagita.
(Adda tuloyna)


text:
Paul Newman
Ni Paul Leonard Newman (Enero 26, 1925 – Septiembre 26, 2008) ken maysa idi nga Amerikano nga aktor, direktor ti pelikula, negosiante, propesional a nga agpalpalumba iti lugan ken agtagikua, ebironmentalista, aktibista ken pilantropo. Isu ket nangabak kadagit inadumaduma a gunguna, mairaman ti maysa a Gunguna ti Akademia para iti panangiladawanna iti pelikula idi 1986 itiThe Color of Money,[1] ti BAFTA Award, ti Screen Actors Guild Award, ti Gunguna ti Cannes Film Festival, maysa nga Emmy Award, ken dagiti adu nga honorario a gunguna.
Dagiti nagibasaran[urnosen | urnosen ti taudan]
- ^ "Persons With 5 or More Acting Nominations". Academy of Motion Picture Arts and Sciences. Marso 2008. Naala idi Disiembre 30, 2008.
Dagiti silpo ti ruar[urnosen | urnosen ti taudan]
Midia a mainaig kenni Paul Newman iti Wikimedia Commons
Midia a mainaig kenni Paul Newman iti Wikimedia Commons
Dagiti inadaw a sasao a mainaig kenni Paul Newman iti Wikiquote (iti Ingles)


text:
1989
Ti 1989 ket maysa a kadawyan a tawen a nangrugi iti aldaw a Domingo iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Enero 25 – Yasmien Kurdi, artista manipud idiay Filipinas
- Pebrero 21 – Corbin Bleu, maysa a kumakanta manipud idiay Estados Unidos
- Marso 7 – Gerald Anderson, maysa nga artista manipud idiay Filipinas
- Hulio 7 – Kim Bum, aktor, kumakanta, ken modelo manipud idiay Abagatan a Korea
- Oktubre 1 – Brie Larson, Amerikana nga aktres
- Nobiembre 15 – Jonalyn Viray, maysa a kumakanta manipud idiay probinsia ti Rizal, Filipinas
- Disiembre 26 – Jennica Garcia, ket maysa nga artista ti GMA Network
Pimmusay[urnosen | urnosen ti taudan]
- Enero 23 – Salvador Dali, maysa a kapategan a pintor iti maika-20 a siglo (naipasngay 1904)
- Hulio 11 – Laurence Olivier, Ingles nga aktor iti pelikula ken entablado ken direktor (naipasngay 1907)
- Septiembre 28 – Ferdinand Marcos, maika-10 a Presidente ti Filipinas (naipasngay 1917)
- Oktubre 6 – Bette Davis, Amerikana nga aktres (naipasngay 1908)
- Disiembre 1 – Alvin Ailey, Amerikano a koreograpo (naipasngay 1931)
- Disiembre 22 – Samuel Beckett, Irlandes a mannurat (naipasngay 1906)


text:
Tuesday, March 21, 2017
SKILLS TRAINING TI DTI DITOY CABUGAO, NAARAMID
Cabugao, Ilocos Sur – Maar-aramid ti Skills Training para kadagiti inna nga interesado a maaddaan ti pagkakitaan manipud iti Federated Rural Improvement Club (RIC) iti las-ud ti 33 a barangay iti ili a Cabugao, Ilocos Sur iti Marso 21, 2017.
Naaramid ti panagsanay babaen iti programa ti Department of Trade and Industry nga imbagian ni Engr. Yolando Q. Quiocho, DTI Officer, Vigan City a Trainor a naggapu iti UNP, Vigan City ken iti pannakikammayet ti LGU-Cabugao nga idauluan ni Mayor Josh Edward S. Cobangbang.
Napauluan ti panagsanay iti Skills Upgrading Training/Product Diversification on Veggie Noodles Making a naangay iti ECCD Building, Cabugao, Ilocos Sur a ditoy ti pagpartisiparan iti 20 a kameng ti Federated RIC ket dagiti pagresultaan ti panagsanayda ket makapartuatda iti Squash/Saluyot/Camote & Ampalaya Noodles.
Kanaig daytoy, naaramid pay sakbayna iti dua a panagsanay babaen met laeng iti programa ti Department of Trade and Industry Vigan City kadagiti umili iti dua a barangay ditoy Cabugao, Ilocos Sur.
Immuna a naaramid ti Ube Processing and Upgrading Training idiay Barangay Cacadiran, Cabugao, Ilocos Sur a nagpartisiparan iti 22 a kameng ti Cacadiran Farmers Association ken Cabugao Federated RIC idi Marso 13-14, 2017 a nagresultaan iti pannakaramid dagiti produkto nga Ube Halaya; Nutty Ube; Ube Re Cream ken Ube Wine.
Simmaruno a naaramid ti panagsanay iti Product Diversification Training on Pigeon Pea Processing a naangay idiay Sitio Lusong Suyo, Brgy. Baclig, Cabugao, Ilocos Sur idi Marso 16-17, 2017 a nagatendaran ti 20 a kameng ti Ilocos Kardis Growers Association ken Cabugao Federated RIC ket naaramid dagiti produkto iti Kardis Brownies/Cookies/Muffins Kardis with Ube Halaya.
Iti panagsanay ti Veggie Noodles, inlawlawag ti Trainor ti Department of Industry (DTI) iti panggep ken aramiden dagiti agsanay ket naangay a dagus ti Hands-on wenno aktual a panagadal/panagsursuro iti inaramid dagiti 20 a nagsanay.
Iti pannakiuman ti Web In-Action ken ni Engr. Quiocho ket kinunana a kangrunaan a panggep ti programa a tulongan dagiti inna ken uray dagiti amma a mangiyagpang iti kabaelanda iti matarusanda a pagkakitaan kas itoy tapno manayonan ti matgedanda. Mangnamnama ti Opisial ti DTI a mataginayon dagitoy a proyekto a maited babaen iti panagtinnulong ti Ahensia ti DTI-Vigan City ken iti LGU-Cabugao nga idauluan ni Mayor Josh Edward S. Cobangbang babaen itoy a proyekto.
Nakikaysa iti rugi ti panagsanay da SBM Vicky S. Serna ken ni ABC President Thaddeus U. Soller.
Dagiti ramit a mausar ket pannakabagi ti DTI a maited kadagiti agsanay idinto ta iti met Merienda ken iti Makan iti pannakabagi ti LGU-Cabugao iti naaramid a panagsanay, segun pay ken ni Engr. Yolando Q. Quiocho ti DTI. # (Web In-Action)
Posted by Bayan ng Cabugao, Ilocos Sur at 1:39 PM
Subscribe to: Post Comments (Atom)


text:
NALAMIISEN ti puyupoy nga ibelbel-a ti taaw. Iti laud, mangrugin a lumabanag dagiti ulep.
Napataliawkami iti ummong dagiti lallaki gapu ta nagpapaggaakda. Mayat ti estoriada bayat ti panagituyagda iti bote ti serbesa. Maikapaten daytoy a kahon ti serbesa. Abasto latta ti pulotanda.
“Awan manen, sengloten ni Arnel,” nagwingiwing ni Menchu, ti gf daytoy.
“Baka saanen a makauli iti kama,” kinuna ni Anna ket timpaw ti garikgikda. Napataliaw la ket ngarud dagiti lallaki iti ummongmi.
Timmakder dagiti lallaki ket bagkatda ti sangakahon a serbesa, immayda iti yanmi.
“Ag-en-enjoykayo met laeng, ladies?” inamad ni Arnel.
“Of course naman, dakayo la kadin ti agraragsak?” nakuna ni Menchu.
“Adda pay dua botelia ti red wine no kayatyo nga ituloy ti uminom,” kinuna ni Arnel. Imminom dagiti kakaduak a babbai iti red wine sakbay ti pangaldaw. Pagpaimas kano iti kaan.
“Wow, talaga a sinaganaam ti kasangaymo!” kinuna ni Nik-Nik sana kiniddayan ni Menchu, ti gf ni Arnel.
“Siempre, diak kayat nga adda makuna ti barkada ni sweetheart!” kinuna ni Arnel sana siniket ni Menchu.
“Ops, tsansing daytan, Mr. Alonzo!” agkatkatawa ni Menchu a nangiduron ken ni Arnel.
“Itay pay la a saan a matimtimek ni lady lovemo?” inkidag ni Arnel ken ni Rodel sanak kinita.
“Ita la ngamin a naawisak iti kastoy,” nakunak. “Ngem didak pagdanagan, okayak.”
“Sabsabalika kadagiti inkuyog ni…. annay!” naapput ni Ambet ti bakrangna a siniko ni Rodel.
“Ops, naglokon daytoy a siko ta sumro manen ti gatelna a sumiko iti tarabitab,” nagkatawa ni Rodel a siak ti kitkitaenna.
“Ay wen, gayam, daytoy ketdi a dila ta masansan a maikaglis a puon ti pakaisarsarakak no dadduma,” inrungiit ni Ambet.
“Dimo dengdenggen dagitoy kakaduak,” kinuna ni Rodel. “Kastada dagita. Naparatoda.”
Madamdama, limneken ti init iti laud. In-inut a nagdalapdap ti sipnget iti igid ti baybay. Iti beach house, nakarangrangrangen iti silaw. Dimmanon iti yanmi ti nagarampang a tokar.
Timmakder da Arnel ket pares-paresda a nagturong iti baybay. Mapanda kano agdigos sakbay nga umunegkami tapno mangrabii.
Immabay ni Rodel kaniak. Nariknak ti luppona a naidennet iti luppok. Diak ammo ngem nagimnas man ti rikna a simmangbay kaniak. Iyeg-ipanaw ti pul-oy ti arasaas dagiti agpasag nga allon iti kadaratan.
“Thank you for coming,” kinunana. “Kakaasiak la ketdi iti kantiaw iti barkadak no saanka nga immay.”
“Saannak ngamin a naruam iti kastoy a pasken a pares-pares,” kinunak.
“Mairuamkanto. Saanto laeng a daytoy ti umuna a pakaawisanta.”
Nalagipko ti naisalpika ni Anna nga adda idi inkuyog ni Rodel a babai idi adda beach partyda iti napalabas.
“Baka idi awanak pay iti biagmo, adda metten inkuykuyogmo no kastoy nga adda okasion,” pinangsintirko ken ni Rodel.
“Siksika pay laeng ti inawisko iti lakadmi nga agbabarkada,” kinuna ni Rodel sana pinidil ti timidko. “Ngem nagasgasatak ngem isuda ta malaksid a napintas ti kaayan-ayatko, masiguradok a nasingpet ken maysa pay laeng a birhen nga idatagko iti altar.”
Saannak a nagtimek. Agliblibak ni Rodel! Ania koma ti panggapuan ni Anna a nangibaga nga adda babai iti biag ni Rodel iti napalabas, tapno sintirenna ti kaririknak?
(Adda tuloyna)


text:
CANDON CITY – Maysa a truck a nagkarga kadagiti bayog ti nasalamaan dagiti polis iti Candon-Salcedo Road a sakup ti Barangay San Jose ditoy siudad idi Pebrero 8.
Segun iti polis, napukan dagiti bayog sadiay Barangay Amguid ket ginatang ni Anthony Palasi, residente iti Balseb, Tapdac, Atok, Benguet.
Kinuna met ti drayber ti truck a ni Johnny Norte, 48, residente iti Pakpakitan, Bugias, Benguet, maipan koma dagiti bayog iti Benguet babaen ti Cervantes Road idi nasalamaan ida dagiti polis.
Naka-impound ti Isuzu Forward truck agraman ti kargana a 250 a pedaso ti bayog iti police station ditoy siudad agsipud ta awan ti maipakita ni Palasi a naan-anay a permit para iti pannakaibiaheda.#


text:
Cabugao,
Ilocos Sur – Naisayangkat ti Tree
Planting Activity iti Magarang Spring
and Watershed Area idi Agosto 25, 2012 a
nagpartisiparan ti nadumaduma a Opisina ken Ahensia. Indauluan ni Mayor Edgardo “Ediboy” S. Cobangbang, Jr.
ti inter-agency a panagmula ti kayo iti dayta nga agsapa kas
tanda iti naregget ken agtultuloy a pannakaipamaysa daytoy a programa tapno masaluadan ti aglawlaw.
Nasapa
a nagturong dagiti grupo iti Brgy. Cacadiran ket ditoy ti nangalaanda ti
imulada ken nangibatianda kadagiti naglugananda sada nagnagna a simmang-at iti
akikid a desdes nga agngudo iti pamurosan
ti danum iti Waterworks System ti Cabugao.
Kalpasan
a maimulada ti iggemda a seedlings, bimmabada
ket nagsublida iti nakai-parkingan
dagiti luganda iti Kubo ti Konseho ti Barangay a naginanaanda ken iti sentro ti
Sitio Rebba, Brgy. Cacadiran.
Dagiti
sumaganad ti Opisina ken Ahensia a nag-batang
iti First Batch: Mayor’s Office, HRMO, PNP, Agriculture Office, Engineering
Office, General Services Office, Budget Office, Accounting Office, Job Order.
Nakipartisipar
met dagiti Opisiales ti Barangay iti umuna nga eskediul, Farmer’s Association
ken dadduma pay nga organisasion kadagiti barangay ti Cacadiran, Lipit,
Cuancabal, Sagayaden, Rizal, Bonifacio, Turod ken Turod-Patac.
Nakiraman
met itoy nga inter-agency tree planting dagiti mangisursuro ken estudiante ti Cabugao National High School, Cabugao Institute,
Cabugao DepEd, ken Parish Pastoral
Council.
Daytoy
a gannuat ket paset ti panangidur-as ti sapasap iti programa ti Gobierno Nasional a “Greening
Program” ken para iti conservation ken
proteksion ti watershed area partikular ti Magarang Spring a kadakkelan a pagtaudan ti kasapulan a danum dagiti umili ti Cabugao.
Nakipagtarabay
dagiti dadaulo ti opisina ti LGU, Kakapitanes babaen ti panangidaulo ni ABC
President, Brgy. Captain Teddy U. Soller, dadaulo ti pageskuelaan ti
sekundaria, NGO’s a tinarabay ni MAFC Chairman Rogelio Barlolong.
Nakipartisipar
met ti grupo ni Dati a Provincial SK Federation President DJ Savellano iti
nasao a panagmula ti kayo. # (Web In-Action)


text:
Monday, June 1, 2015
SERREK TI KLASE ITI HUNIO 2015, NAREGTA DAGITI UBBING
Cabugao, Ilocos Sur – Naituding manen ti panagseserrek ti klase (Elementaria, High School ken Kolehio) iti Hunio 1(Lunes) ita a Tawen 2015 kalpasan iti napaut a bakasion.
Maigapu itoy, aktibo dagiti ubbing ken estudiante a mapan iti pagadalanda tapno itultuloyda a sisipen ti adal a maited kadakuada agingga a mairingpasda dagiti asignaturada agingga iti panagbabakasion ti klase iti Tawen 2016.
Kabayatanna, makumikom met dagiti nagannak ken mangisursuro nga aramiden dagiti pagrebbenganda ken obligasionda iti pagadalan/komunidad tapno maitedda dagiti kasapulan dagiti annakda wenno ay-aywananda nga agad-adal.
Dagitoy a buya/gay-at iti panagrubuat ti Tawen 2015 ket paset iti pannaka-hulma ti naganus nga isipda tapno mapagbalinda a “Nationbuilder” ken naresponsable a makipagili. # (Web Situational Report)
Maigapu itoy, aktibo dagiti ubbing ken estudiante a mapan iti pagadalanda tapno itultuloyda a sisipen ti adal a maited kadakuada agingga a mairingpasda dagiti asignaturada agingga iti panagbabakasion ti klase iti Tawen 2016.
Kabayatanna, makumikom met dagiti nagannak ken mangisursuro nga aramiden dagiti pagrebbenganda ken obligasionda iti pagadalan/komunidad tapno maitedda dagiti kasapulan dagiti annakda wenno ay-aywananda nga agad-adal.
Dagitoy a buya/gay-at iti panagrubuat ti Tawen 2015 ket paset iti pannaka-hulma ti naganus nga isipda tapno mapagbalinda a “Nationbuilder” ken naresponsable a makipagili. # (Web Situational Report)
Posted by Bayan ng Cabugao, Ilocos Sur at 10:12 AM
Subscribe to: Post Comments (Atom)


text:
BANAYOYO, Ilocos Sur – Naluktan bayat ti panagpiesta daytoy nga ili ti junction ken rangtay a manamnama a makatulong kadagiti barangay a kameng ti Agrarian Reform Community ditoy nga ili a pakairamanan ti Pila, Lintic, Montero ken Banbanaal.
“Iti pannakalukat ti kalsada ken rangtay, as-asideg ken nalaklakan ti pannakaibiahe dagiti produkto manipud ditoy Banayoyo agingga iti Candon,” kinuna ni Mayor Severino Galanga.
Naggapu ti pondo iti Department of Agrarian Reform ngem timmulong ni Cong. Eric Singson iti pannakapaadda ti counterpart ti municipal government.
Manamnama a maleppas ti phase 1 ti proyekto iti Hunio daytoy a tawen.#


text:
Commentary: TRAIN ni Duterte, parigat ti umili
By TIMPUYOG ITI MANALON TI KALINGA
www.nordis.net
“TRAIN ni Duterte… parigat ti Umili”. Ngumatngatngato a presyo dagiti gagatangen (ti marigrigat) iti palengke ti Tabuk narikna, karo ta di met mabinnat ti bassit a kwarta…la unay a kumarkaro latta a panagrigat. Ti Tax Reform for Acceleration and Inclusion (TRAIN) ket naaprobaran ken epektibo idi Enero 2018.
Napalabas a tawen, iti palengke ti Kabisera ti Tabuk, magatang ti maysa reppet nga utong kas kadakkel ti takyag iti P20.00 inggana 25.00, maysa reppet ti kangkong iti P10.00 inggana iti 15.00, maysa reppet a pako iti P10.00 inggana 15.00, ay na ta nagrugi ita nga Enero ket nganngani doble dagiti presyo ti natnateng, kas iti pako ni Nanang nga innala na idiay igid ti karayan. P15.00 inggana 20.00 ti ngimmatuan ti presyo dagitoy a kadauyan a lako a natnateng iti palengke.
Maysa malem a napan nagpalengke, dinamag iti maysa nga aglaklako (suki) nu apay a bigla a ngimmato ti presyo dagiti natnateng idinto ta nalaka idi napalabas a tawen. Ti dagus a sungbat na ket “gapo iti naaprobaran a linteg (TRAIN) ni Digong”. Dinamag manen nu ania ti TRAIN gamin, ket kuna ni suki, “a dayta man panagkikil da kadatayo a marigrigat laksid nga nangato a sigud dagiti babayadan a buwis(et)”, ni Nanang nakaungeten.
Awan ti mangngeg a sasao nu adda ka iti palengke nu di “ayna nangina”…mano tawar na “ay awan adeng ta isu ti pinanggatang ko”…daytoy ngay sibuyas “5 piso ti maysa” kasla kadakkel ti buwa.. nangalawngaw a kasla ariwawa ti train a kanayon madadael iti pasdek ti EDSA. Bassit ti nagatang ti sangagasut a kwarta nga umanay laeng a pangrabii.
Kasta a dagus ti epekto ti TRAIN a pakabuyaan ken mangpanpaneknek a saan a para iti marigrigat nga umili daytoy a linteg nu di ket paggatgatasan dagiti sigud a babaknang nga akinkontrol iti agraraira a sistema ti negosyo.
Nakadanun iti balay a pagnanaedan apagtugaw bassit tapno unnaten ti likod, madama ti padamag iti telebisyon a ngumato manen ti gasolina ken krudo iti 0.50 – 0.60 a sentimos…buwiset nga talaga. Agasem lima a daras (ti malagip) a ngimmato ti petrolyo manipod laeng Enero itatta a tawen 2018. Whew…ania ngayen ti ipainom ko iti motor ko nu kastoy.
Daytoy kadi ti ipapaay ti administrasyon ni DU30 iti umili a Pilipino? Kurang laeng a dua a tawen a nagtugaw ni Pres. Duterte ket naaramid nan amin ti kayat dagiti ganganaet a kapitalista ken imperyalista a nasyon babaen iti awan pugsat a panag-utang iti dadakkel a gatad a dolyar; panangaramid kadagiti linteg a mangpakaro iti rigrigat ti Pilipino; panangipalubos kadagiti military ti US ken adu a ganganaet a negosyo a sumrek iti Pilipinas tapno pespesen ti kinabaknang… aguray ka, dagitoy gayam ti ipukpukkaw ti umili nga “Imperyalista ibagsak”, “Burukrata kapitalista ibagsak” ken “Pyudalismo ibagsak”. Wen ibagsak dagitoy a ramut ti problema iti gimong a Pilipino. Rehimeng US-Duterte Ibagsak! # nordis.net


text:
SAN JUAN, Ilocos Sur – Mapapati nga adda iti inpluensia ti arak ti maysa nga estudiante idi dinungparna ti poste ti elektrisidad iti igid ti kalsada sadiay Barangay Immayos Norte, ditoy nga ili idi parbangon ti Disiembre 3.
Saanen a naidanon a sibibiag pay ni Rosario Valer y Ventura, 18, awanan asawa, college student iti Pira Hospital, Cabugao gapu iti sinagrapna a grabe a dunor iti ulona.
Nagsagrap met kadagiti garumiad iti nadumaduma a paset ti bagina ti back rider a ni Christian Jay Nigos y Giron, 19, awanan asawa, ken trabahador.
Kas maibatay iti report, agtartaray nga agpadaya iti provincial road ti TMX 125 a minaneho ni Valer ket idi makadanon iti nagpikuran iti Barangay Immayos, napukaw ti biktima ti kontrolna iti manibela, ket direkta a dinungpar ti lugan ti poste ti elektrisidad a puon ti nakatayanna.
Nakaro a nadadael ti sungo ti motorsiklo gapu iti impact ti pannakaidungparna.
Kabayatanna, maysa a traysikel ken motorsiklo ti nainbolbar iti aksidente sadiay Barangay Immayos Norte idi sardam ti Disiembre 2 a nakadundunoran dagiti biktima a pakairamanan ti maysa a menor de edad.
Iti report manipud iti polis ti San Juan, sinapgid ti motorsiklo a minaneho ni Robert Arsitio y Jamon, 42, naasawaan, musician, ken residente iti Barangay Solid West, Vigan City ti TMX tricycle a minaneho ni Angelo Miko Vite y Pichay, 13, Grade 7, ken residente iti Barangay Immayos Norte, San Juan a puon ti nakadunoranda agraman ti back rider ti motorsiklo a ni Christian Paul Arsitio, 21.
Kas rimmuar iti inisial nga inbestigasion, sarsarunuen ti motorsiklo ti traysikel agpa-abagatan iti dayta nga oras ket iti nakapasamakan ti aksidente, obertekan koma ni Arsitio ti sarsarunuenna a traysikel ngem mapapati a dina nakita ti signal daytoy nga agpakannigid a puon ti nakasapgidanna iti traysikel.
Kas resulta, naitaray dagiti tallo a biktima iti Gabriela Silang Hospital, Vigan City gapu ta natukkol ti makannawan a saka ni Arsitio, nagaradgadan ti nadumaduma a paset ti bagi ti insakayna ken nadunor met ti ulo ti menor de edad. (Tawid News)


text:
Friday, June 26, 2015
BRANDING KEN DEWORMING, AGTULTULOY A MAARAMID KADAGITI BARANGAY
Cabugao, Ilocos Sur – Iti pannaki-amad ti Web In-Action ken ni Dr. Melvin G. Castro, Veterinarian ti DA-LGU Cabugao iti Hunio 26, 2015, impakaammona nga idanonda ti / panagmarka/panagpurgada kadagiti ayup ken dinguen (Baka, Nuang ken Kalding) kadagiti 33 a barangay ti ili tapno masigud a maprebentaran dagiti rumsua a sakit ti animales.
Innayon ni Dr. Castro a makikoordinarda iti Barangay Captain ta kabaelanna a mobilisaren dagiti adda ayup ken dinguenna tapno matamingda.
Malaksid iti ragup a kas iti grupo/barangay a panagmarka/panagpurga ti Large Cattle ken Kalding ket maangay met iti indibidual a wagas nangruna kadagiti adda sakit ti dinguen ken ayupda a kasapulan pay a makita ken maagasan.
Dagitoy nga aksion ken inisiatiba ket resulta ti agtultuloy a programa ti Animal Care and Disease Prevention ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno naan-anay a maidur-as ti livestock sector babaen iti pannakapapigsa ti panagtaraken kadagiti ayup a katulongan iti panagmulmula a pamastrekan dagiti mannalon. # (Web In-Action)
Innayon ni Dr. Castro a makikoordinarda iti Barangay Captain ta kabaelanna a mobilisaren dagiti adda ayup ken dinguenna tapno matamingda.
Malaksid iti ragup a kas iti grupo/barangay a panagmarka/panagpurga ti Large Cattle ken Kalding ket maangay met iti indibidual a wagas nangruna kadagiti adda sakit ti dinguen ken ayupda a kasapulan pay a makita ken maagasan.
Dagitoy nga aksion ken inisiatiba ket resulta ti agtultuloy a programa ti Animal Care and Disease Prevention ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno naan-anay a maidur-as ti livestock sector babaen iti pannakapapigsa ti panagtaraken kadagiti ayup a katulongan iti panagmulmula a pamastrekan dagiti mannalon. # (Web In-Action)
Posted by Bayan ng Cabugao, Ilocos Sur at 2:30 PM
Subscribe to: Post Comments (Atom)


text:
VIGAN CITY – Maysa a resolusion ti impasa ti sangguniang panlungsod iti naudi a sessionda para iti pannakapadayaw ti maysa a tubo ditoy siudad a maysa kadagiti top ten iti Nursing Board Examinations.
Babaen ti nasao a resolusion, mapadayawan ni Jan Briane Fabie Astom, anak da Audie ken Luz Astom, ditoy Vigan City, 10th placer iti Nursing Board Exam a naangay idi Hulio 2 & 3, 2011.
Nakagun-od ni Astom, nagturpos iti St. Paul College of Ilocos Sur-Bantay, iti rating a 85.80%.
Ni Jomel Garcia Lapides ti University of the Philippines-Manila ti topnotcher iti nasao nga eksamen babaen ti ratingna a 88.40%.#


text:
STO. DOMINGO, Ilocos Sur – Naipaiman iti provincial prosecutor’s office ti kaso mainaig iti pannakapapatay ti maysa nga aglaklako iti ikan bayat ti panagdigosna iti publiko a pagdigosan iti uneg ti tiendaan ditoy dua nga aldaw sakbay ti Paskua.
Napilaan iti kaso nga attempted rape and murder ti suspetsa a nainaganan nga Albert Tobia, 24, residente iti San Pablo ditoy mainaig iti pannakapapatay ni Lourdes de Vera, 43, naasawaan, fish vendor, ken residente iti San Sebastian, San Vicente, Ilocos Sur.
Nabagbagsol ni de Vera iti agarup 3:40 iti parbangon ti Disiembre 23 bayat ti panagdigosna iti public bathroom a masarakan iti uneg ti tiendaan ditoy.
Segun iti inbestigasion dagiti polis, madama nga agdigdigos ni de Vera idi sinerrek ti suspetsa a mapapati a panggepna a ramesen ti biktima ngem nakiranget daytoy ket binagbagsol ti suspetsa.
Naitaray ti biktima iti ospital ngem nagsatan iti anges bayat ti pannakataming dagiti sinagrapna a sugat.#


text:
CABUGAO, Ilocos Sur – Saan a panagkinnaawatan bayat ti panagginomda ti ramut ti panangpaltog ti maysa a tanod iti kagawad iti Sitio Sagsagat, Barangay Cuantacla, ditoy nga ili idi rabii ti Hulio 6.
Segun iti police report, napasamak ti pammaltog iti balay ni Rodel Saribay y Duque, 29, naasawaan, ken kagawad bayat ti panaggiinomda kadagiti kalugaranna a pakairamanan ni Ronel Duque y Sunio, 24.
Mapapati nga adda di nagkinnaawatan da Saribay ken Duque ket inruar ti tanod ti paltogna sana pinaputokan ti kagawad ngem saanna a napuntaan. Nupay dinis-armaran dagiti kakadua ti biktima ti tanod, nabaelan daytoy ti naglibas.
Narekobre dagiti polis ti maysa a cal. 45 a nagmarka iti Colts MK IV/Series ‘70, government model, a nagkarga iti dua a bala ken maysa a kapsula iti nakapasamakan iti insidente.
Iti pannakaisurat daytoy, naiyumanen iti provincial prosecutor’s office ti kaso nga attempted homicide maikontra ken ni Duque.#


text:
TAGUDIN, Ilocos Sur – Agpada a nadunor ti maysa nga ubing ken motorista iti napasamak nga aksidente iti kalsada nasional a sakup ti Barangay Bitalag daytoy nga ili itay nabiit.
Natukkol ti kanawan nga ima ni SPO1 Asterio de la Paz, naasawaan, polis ditoy nga ili, idinto a nadundunor ni Melissa del Castillo, 12, Grade VI pupil, residente iti Bimmanga, ditoy nga ili ket agpadada a naitaray iti Tagudin General Hospital.
Segun iti report, mapapati a kellaat a bimmallasiw ni del Castillo ket nupay pinadas a liklikan ken nagpreno ni de la Paz, nadungparna latta ti ubing ken puon ti nakatulidan ti motorsiklona a nakatukkolan ti kannawan nga imana.#


text:
VIGAN CITY – Nagreport iti police station ditoy ti maysa a retirado a polis a natakaw ti motorsiklona nga imparkingna iti sanguanan ti Girl Scout building, Barangay 1 idi rabii ti Septiembre 22.
Kinuna ni Isabelo Fermato, Jr. 61, naasawaan, retired PNP member ken residente iti Barangay Capangpangan, ditoy nga ili nga idi agarup 11:30 ti rabii ti Septiembre 22, intulodna babaen ti motorsiklo ti anakna a ni Zenita Fermato Mosico iti trabahona iti Girl Scout building, Barangay 1.
Iti mismo a sanguanan ti pasdek ti nangiparkingan ni Fermato iti motorsiklona.
Ngem idi agsubli ti biktima iti nakaiparkinganna iti luganna, awanen daytoy.
Kinuna ti polis a nakaidulin iti compartment ti paltogna a cal. 45 Norinco, addaan serial number 912871 nga agpasonto pay laeng no Oktubre 23, 2015 ken lisensiana iti nasao a paltog.
Nagsawar ti biktima ngem saannan a nasarakan ti motorsiklo isu nga inreportna laengen iti polis idi agsapa ti Septiembre 23.#


text:
Pagsasao a Makassares
Ti pagsasao a Makassares (sagpaminsan pay a mailetra iti Makasar, Makassar, wenno Macassar) ket ti pagsasao nga insasao babaen dagiti tattao a Makassares idiay Abagatan a Sulawesi idiay Indonesia. Daytoy ket kameng ti grupo nga Abagatan a Sulawesi ti pamilia ti pagsasao nga Austronesio, ken isu nga asideg a kabagian ti Bugines ken dagiti dadduma pay.
Dagiti nagibasaran[urnosen | urnosen ti taudan]
- ^ Makassares iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Makasar". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti silpo ti ruar[urnosen | urnosen ti taudan]
- Panangibalikas ti Makassaresken alpabeto iti Omniglot
- Dagiti sinuratan ti Lontara ken Makassares
- Alpabeto ti Lontara iti Unicode
- http://unicode-table.com/en/sections/buginese/


text:
SANTIAGO, Ilocos Sur – Nagkakarambola ti tallo a lugan iti Barangay Bigbiga ditoy nga ili itay nabiit a puon ti nakasugsugatan dagiti tallo a pasahero.
Nainbolbar iti aksidente ti XLT van, addaan plaka AXE-605 a minaneho ni Alfredo Garcia, residente iti Dan-ar, Santiago, Ilocos Sur; Honda TMX traysikel, addaan plaka ZZ-7279 a minaneho ni Luminario Samuel Garnace ti Mambug, Santiago, Ilocos Sur ken ti Blaze 155 a traysikel a minaneho ni Hilarion Pinzon, residente iti Fuerte, Caoayan, Ilocos Sur, ken nakadunoran dagiti pasahero ti traysikel a da Irene Ragun, Marcelo Mendoza, ken Trinidad Frio.
Iti inbestigasion ti polis, insardeng ni Garnace ti Honda TMX a luganna agsipud ta sanud a sumrek iti barangay road ti XLT van ngem mapapati a di napasimudaan ni Pinzon ket nadungpar ti traysikelna ti TMX a traysikel a nangdungpar met iti van.#


text:
Placer, Surigao del Norte
Ti Placer ket maysa a maika-4 a klase nga ili iti probinsia ti Surigao del Norte iti Filipinas.
Dagiti baranggay[urnosen | urnosen ti taudan]
Ti Placer ket nabingbingay a politikal kadagiti 20 a barbaranggay.[2]
- Amoslog
- Anislagan
- Bad-as
- Boyongan
- Bugas-bugas
- Central (Pob.)
- Ellaperal (Nonok)
- Ipil (Pob.)
- Lakandula
- Mabini
- Macalaya
- Magsaysay (Pob.)
- Magupange
- Pananay-an
- Panhutongan
- San Isidro
- Sani-sani
- Santa Cruz
- Suyoc
- Tagbongabong
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Surigao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Surigao del Norte". Datos ti Populasion ti Ili. Dibision ti Panagsukisok ti LWUA. Naala idi 8 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
ITI agdama... adu manen dagiti baro a KARIT kenni Pres. Duterte. Uray kalkalpas pay laeng ti maikadua a SONA-na... agsasamusamen dagiti makasair- rikna a paspasagid kontra administrasyon. Kasakenan kadagiti pasablog ket mainaig iti mapaspasamak ita sadiay Marawi. Kuna ngamin itay nabiit ni Digong , kalpasan nga inna binisita ti Marawi iti namindua a daras... umadanin a malpas ti gubat sadiay. Kilometro kuwadrado laengen kano ti ayan dagiti kabusor. Ti kayatna kadi a sawen... in-inut pay laeng ti addang dagiti otoridad (soldado/pulisya) tapno malpasen ti gubat sadiay nga iti pannakaisursurat daytoy nga espasyo... addan iti maika-walopulo nga aldaw ti rinnupak. Ngem kadagiti saludsod a no kaanunto a amungpot ti giyera... daan a sungbat ti matimtimod kadagiti nangangato nga opisyal. Masapul kano ti annad ngamin napinget pay laeng dagiti kalaban a makiinnibusan. Narigat tay dinadarasudos amangan ta adu pay kano dagiti maip-ipit a sibilyan wenno residente nga eggem dagiti Maute.
Natural... iti dayta a sungbat, makuna dagiti umili: daanen dayta a sungbat. Kuna met dagiti agap-apura... apay ngamin aya ta dika’y pa la bombaen a bombaen agingga iti marumekda tapno didanton makabangon pay? Siempre ti sungbat ti gobyerno: daan latta – natanang nga addang tapno awan ti mairaman a sibilyan. He he... daan latta, saan aya?
***
No apay a nakunatayo nga iti agdama, adu dagiti baro a karit... ngem daanen dagiti sungbat... ngamin nangngegan ken nasaksiantayon dagdita iti naglabas a panawen, saan aya? Kitaenyo laengen ti parikut sadiay eropuerto (NAIA, MIA,etc). Sipud pay idi, adun dagiti parikut dita nangruna iti kakurakutan wenno kotongan. Agingga ita, parikut pay laeng dayta. Apay a dida masolba-solbar? Disiplina iti tao ti kurang. Uray tigpasem amin a masuspetsa nga addaan aramid a madi... no di maisukat ket mas nakarkaro a kotong, ania koma ti pagtungpalanna? Kunada... gapu kano kadagiti agrigrigat nga empleado a kayatda met kano ti rumang-ay isu nga uray kumittabdan iti illegal... kagatenda. Saludsod: ania ti inaramid ken ar-aramiden aya ti gobyerno iti dayta a parikut dita a disso? Saan laeng a dita. Adu pay nga ahensiya ti gobyerno ti naibutaktaken iti kallabes a nakaro ti graft wenno kotongan... ania ti inaramid ti gobyerno? Adu a kari ken addang ti naipakat. Ngem apay a sibibiag pay laeng ti illegal nga aramid dita? Kurang kadi ti ngipen ti linteg? Arasaas: sobra-sobran ti naaramid a linteg ti pagilian ngem ti parikut – saan a maim-implementar. Ta apay? Adu ti mapurar iti pirak. Usto! Adda kadin nadusa? He he... no nadusa, dakayon ti sumungbat. Ngem adu ketdi ti maim-imbestigaran. Ti saludsod: kaanunto ngata a malpas dagita nga imbestigasyon? Sayang ti kuarta ken sayang ti oras. Pwe!
***
Iti kalkalpas laeng nga Asean 50 a nakitaripnongan dagiti amin a kameng ti Asean (10-nations)..adu dagiti baro a karit a sangsanguen ita ti Duterte Administration. Umuna..siguridad wenno talna ken kapia iti Asya nangruna iti mapaspasamak iti depaarna ti West Phil. Sea. Ti imasna, kasla saan unay a naikkan iti dagsen dagiti diskusyon panggep iti dayta. Sabagay, inda met ketdi napagnunummuan dagiti addangda, kontra illegal a droga ken terorismo. Ti imasna, iti katibok ti taripnong dagiti Asean officials... agtultuloy latta ti gubat sadiay Marawi ken imbestigasyon iti naibutaktak a bilyon a pesos a droga a nasabat manipud China. Nupay di unay napagsaritaan iti taripnong dagita a banag... nangidiyaya metketdi ti Amerika ken Australia (agraman Japan ken China) iti tulongda.
No para iti Marawi, saan nga immanamong ti Pilipinas iti diaya ti US a tumulong daytoy iti air strikes idiay Marawi. Ngem nagyaman ti pagilian iti gandat ti Australia ken Estados Unidos a tumulong iti rehab wenno ibabangon manen ti Marawi a sinudek ti gubat. Ti ibabangon ti Marawi ti dakkel a karit iti Duterte administration. No kasanoda ti bumangon. Pagaammon ti amin ken sangalubongan no ania ti rupa ti Marawi gapu iti gubat. Dakkel a parikut iti pannakaisa manen ti wagayway iti disso a sinudek ken rinumek ti pulbora gapu iti addang kontra terorismo. Iti biangmi... dakkel ti namnamatayo nga adu pay a nasyon (saan laeng nga Asya) ti tumulong kadatayo iti nakitada nga anep ken pursigi ti gobyerno a parmeken ti terorismo para iti mas natibtibker a masakbayan dagiti sumarsaruno pay a puli. Ti nasakit... iti kadagsen dagiti karit, adda latta dagiti kontra. Karit: no koma kano ta dagita a kontra ket tumulongda laengen iti gobyerno, saan ngata a mas naan-annayas ti panagdur-as ti pagilian?
***
Subliantayo man dagiti listaan (narcolist) ken dadduma pay a naibutaktaken a listaan dagiti addaan pakainaigan iti droga... nadaluson, saan kadi? Idi katugtugaw ni Pres.Duterte... agsasaruno dagiti pasken a pannaibutaktakda. Saludsod: Ayandan dagita a persona? Naarestoda kadi amin ken naimbistigaran wenno ania? Nagtaud dagita a tattao iti nagduduma a sekta ti kagimongan. Adu ti nainaganan, adu met ti nagtalinaed nga adda kano iti listaan nga eggem dagiti otoridad. Anian ti napasamak? Ayandan? Nakassuanda ngata? Wenno nataydan? Madamagmi daytoy ngamin ket no ditay agriro... adu kano kadagiti barangay officials ti karaman iti illegal a droga. Dagita ngata ket naimbestigaranen wenno anian ti napasamak? Kasanon dagiti adda iti rehab centers a users wenno addicts iti droga?
Nagluposda ngatan wenno ania? Ngamin... no apay a nadagsen ti nakuna nga isyu iti agdama..ket gapu iti adu a saludsod ken dillaw gapu iti napasamak a iseserrek ti illegal a droga (p6.5Billion) ditoy pagilian manipud China. Kunada: ditoy pagilian, uray gramo laeng a shabu ti imetmo, bala ti katukadmo. Adun ti napapatay gapu iti gramo a shabu. Ngem ita a tonelada a shabu ti simrek... awan pay nakasuan, saan aya? Dayta ti dakkel a KARIT kenni Pres. Duterte. Rumbeng nga adda madusa. Daytan ti kadakkelan a puslit a droga ditoy pagilian. Mabalin a kunaen nga isu met la gayam a di agsardeng ti isyu ti illegal a droga ditoy pagilian gapu iti PALUSOT kadagiti droga manipud ballasiw-taaw. Apay nga awan madusdusa kadagiti agpalpalusot? Apay a dagiti nakurapay a biktima ti droga ti mapapatay? Tay kadi bassit a lamok laeng ti kayada kano a pis-iten... ket dagiti dadakkel ket pag-kuwartaan laeng? Ditay mapilaw dagiti umili nga agdillaw, pards.
Sayang... no koma laeng sibibiag daydi lolok... amangan ta nangipatakder iti baro a KKK. Ha? Ania a KKK? Dayta ti KUGSIL KONTRA KURAKOT! Mabalin met a makibadang ni Lolak iti bukodna a KKK – Kuddot Kontra Kuog! He he... adu pay laeng pards..ti Kurakot kada Kuog iti kagimongan iti agdama. Agmatatayo laeng..aduda. Kasapulan laeng ti agbalin a naridam saan a SEPSEP ken EPAL! Bato bato sa langit.
Adios mi amor, ciao, mabalos!


text:
1914
Ti 1914 ket maysa a kadawyan a tawen a nangrugi iti aldaw ti Huebes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Marso 31 – Octavio Paz, Mehikano a diplomata ken mannurat (pimmusay 1998)
- Abril 2 – Alec Guinness, Ingles nga aktor (pimmusay 2000)
- Mayo 18 – Boris Christoff, Bulgaroa kumakanta ti opera (pimmusay 1993)
- Hulio 31 – Louis de Funès, Pranses nga aktor (pimmusay 1983)
Pimmusay[urnosen | urnosen ti taudan]
- Pebrero 22 – Mariano Trías, immuna a de facto a Bise Presidente ti Filipinas iti rebolusionario a gobierno (naipasngay 1868)
- Marso 25 – Frédéric Mistral, Pranses a mannurat (naipasngay 1830)
- Abril 2 – Paul von Heyse, Aleman a mannurat (naipasngay 1830)
- Hunio 14 – Adlai Stevenson I, maika23 a Bise Presidente ti Estados Unidos (naipasngay 1835)
- Agosto 20 – Papa Pio X, Papa ti Simbaan ti Romano Katoliko (naipasngay 1835)


text:
October 17, 2016
Panangsaranget iti didigra, mapapigsa
Maysa ti Filipinas kadagiti innem a pagilian a pakaiwayatan ti programa a supsuportaran ti European Union a maawagan iti Partnership for Building Capacities in Humanitarian Action (PEACH).
Inwayat daytoy itay nabiit ti National Secretariat for Social Action (NASSA)/Caritas Philippines, ti social action arm ti Catholic Bishops’ Conference of the Philippines (CBCP), tapno mapapigsa ti kabaelan ti Simbaan Katoliko iti panagresponde kadagiti didigra iti 11 a diosesis iti Luzon ken Visayas.
Kuna ni NASSA/Caritas Philippines Executive Secretary Fr. Edwin Gariguez a yaaddang daytoy iti programa ti Simbaan para iti pagimbagan dagiti umili, iti pannakitinnulong dagiti nadumaduma a diosesis iti Filipinas.
Maiwayat ti PEACH agingga iti Marso 2018. Katinnulong iti programa ti Caritas Austria, Caritas Romania, Caritas Czechoslovakia ken ti opisina rehional ti Caritas Asia.
Iwaywayat met ti NASSA/Caritas Philippines ti climate change adaptation program a maawagan iti FARM-FIRST iti walo a probinsia tapno matulongan dagiti mannalon ken mangngalap a makibagay iti panagbaliw ti tiempo ken maipanamnama ti kaadda ti umdas a taraon ken ti panangaywan iti aglawlaw.
Malaksid iti Filipinas, maiwayat met ti programa iti India, Pakistan, Bangladesh, Myanmar ken Nepal.
(Naipablaak iti Bannawag, Oktubre 24, 2016 a bilang.)
Inwayat daytoy itay nabiit ti National Secretariat for Social Action (NASSA)/Caritas Philippines, ti social action arm ti Catholic Bishops’ Conference of the Philippines (CBCP), tapno mapapigsa ti kabaelan ti Simbaan Katoliko iti panagresponde kadagiti didigra iti 11 a diosesis iti Luzon ken Visayas.
Kuna ni NASSA/Caritas Philippines Executive Secretary Fr. Edwin Gariguez a yaaddang daytoy iti programa ti Simbaan para iti pagimbagan dagiti umili, iti pannakitinnulong dagiti nadumaduma a diosesis iti Filipinas.
Maiwayat ti PEACH agingga iti Marso 2018. Katinnulong iti programa ti Caritas Austria, Caritas Romania, Caritas Czechoslovakia ken ti opisina rehional ti Caritas Asia.
Iwaywayat met ti NASSA/Caritas Philippines ti climate change adaptation program a maawagan iti FARM-FIRST iti walo a probinsia tapno matulongan dagiti mannalon ken mangngalap a makibagay iti panagbaliw ti tiempo ken maipanamnama ti kaadda ti umdas a taraon ken ti panangaywan iti aglawlaw.
Malaksid iti Filipinas, maiwayat met ti programa iti India, Pakistan, Bangladesh, Myanmar ken Nepal.
(Naipablaak iti Bannawag, Oktubre 24, 2016 a bilang.)
Subscribe to: Post Comments (Atom)


text:
Ilocano News: 6 a baro nga opisyales naituding nga agakem iti maduma-duma nga posisyon iti gobyerno
Ni Miriam P. Aquino
San Fernando City, La Union (1 October) -- Inwaragawag ni Executive Secretary Eduardo Ermita dagiti 6 nga opisyales nga inapointaran ti Presidente nga agakem kadagiti maduma-duma nga posisyon iti gobyerno.
Kinuna ni Ermita sadiay media briefing na idiay Malacaņang nga insigida a maimplementar daytoy nga appointment ket innaganan na dagitoy nga kabarbaro nga opisyales.
Agakem a kas baro nga Undersecretary iti Department of Justice (DOJ) ni Linda Hornilla, dati a police commissioner ken senior state prosecutor. Sinukatan ni Hornilla ni dati nga Undersecretary Macabangkit Lanto, nagkandidato para Congressman ti probinsiya a Lanao del Sur idi napalabas nga eleksiyon ti Mayo 2007.
Iti dadduma pay nga naapointaran ket isuda DOJ Asst. Secretary Arthel Caronongan, dati nga Associate Commissioner iti Bureau of Immigration (BoI) iti sidong ti DOJ; Commissioner Nieves de Castro a mangirepresentar ti sector dagiti empleyado wenno mangmangged iti sidong ti National Labor Relations Commission (NLRC) iti Department of Labor and Employment (DOLE); ni Assistant Secretary Eduardo C. Nolasco iti Department of Agrarian Reform (DAR), Assistant Secretary Eubert P. Gutierrez iti Department of Interior and Local Government (DILG) ken ni Assistant Secretary Parisya Hasmin Taradji iti sidong ti Department of Social Welfare and Development (DSWD). (PIA La Union) [top]


text:
CABUGAO, Ilocos Sur – Karamanen dagiti annak dagiti benepisario ti Pantawid Pamilyang Pilipino Programn (4 Ps) nga agtawen iti 15-18 iti expanded age coverage ti nasao a programa, daytoy ti naammuan manipud iti Municipal Link Office ditoy nga ili itay nabiit.
Kinuna ni DSWD Municipal Link-Cabugao Juliet Madriaga, naaramid ti rehistrasion dagiti kualipikado a benepisario ti Expanded Age Coverage Program ti 4Ps bayat ti community assembly a naangay iti Cabugao Cultural and Sports Complex idi Abril 9.
Agdagup iti 1,715 dagiti households iti 33 a barangay ditoy nga ili ti potensial a mairaman iti nasao a programa, segun ken ni Municipal Social Welfare Office Lydia S. Gazmen.
Iti mensahe ni Mayor Edgardo S. Cobangbang, Jr., impatalgedna ti panangsuportana iti maysa pay a programa ti lokal a gobierno nga idauluanna, ti Alternative Learning System (ALS) a pannakatulong met dagiti out of school youth a mangtun-oy iti adalda.
Dagiti agtawen iti 0-14 ti nairugi a sakup ti nasao a programa ngem babaen daytoy naikalawa a programa, maikkan dagiti benepisario iti P500 cash grant iti panagbasada iti high school idinto a P300 iti elementaria.#


text:
VIGAN CITY – Maysa a paltog ti insuko ni PO3 Arthur Torricer, nakadestino iti Police Regional Office 1, ken residente iti Barangay Camestisoan, Sto. Domingo, Ilocos Sur, iti police station ditoy siudad idi Enero 13.
Segun ken ni Torricer, pampanurnoren ti motorsiklona ti Florentino St., Vigan City, iti dayaen a paset ti Dudley Lara Learning School idi nakitana ni Rufino Racadio y Rafanan, 52, naasawaan, ken residente iti Barangay Pantay Fatima a nakaiggem iti nasao a paltog.
Dimsaag ni Torricer sana inyam-ammo ti bagina.
Imbaga ni Racadio a nasukainanna ti nasao a paltog, maysa a Gauge 12 Shotgun a nagmarka iti Squiresbingham, iti basura a nabungon iti ikamen sana inyawat daytoy iti polis.
Adda itan ti paltog iti kustodia ti Vigan City Police Station para iti dokumentasion ken disposision.#


text:
CAOAYAN. Ilocos Sur – Nabigbigen dagiti dua a bangkay ti lalaki ti nasarakan sadiay Barangay Nansuagao ditoy nga ili idi Septiembre 13.
Segun iti report manipud iti polis ditoy, nabigbig dagiti bangkay a da Jhune Sundae Gapusan y Andres, 18, baro; ken ni Rein Jher Alejon Estabillo, 16, baro, agpada a residente iti Barangay XI, Bulbulala, Vintar, Ilocos Norte.
Mismo a dagiti kakabagianda ti nangbigbig kadagiti bangkay iti Holy Angel Funeral Homes, Vigan City, a nakaipananda para iti pannakaautopsiada.
Maysa a nangpadaras iti pannakatunton dagiti bangkay ti aruat dagiti biktima ken ti pannakasukain dagiti inbestigador iti maysa a wallet a naglaon iti ID ti back pack a nasarakan iti abay ti maysa kadagiti bangkay.
Nailanad nga akinkukua iti ID ti maysa a Richard Placido y Alejon, 39, ken residente iti Piddig, Ilocos Norte.
Nupay kasta, suspetsa dagiti inbestigador a saan a ti bangkay ti akinkukua iti nasao nga ID agsipud ta saanna a kalanglanga ti rupa a naipigket iti ID.
Maysa nga anggulo a kitkitaen dagiti polis ket biktima iti salvage dagiti dua a bangkay agsipud ta agpadada a nagsagrap kadagiti sugat a mapapati a gapuanan iti paltog.
Naduktalan ti pammapatay kalpasan nga inreport ni Barangay Captain Robert Gallardo iti polis a dua a bangkay ti lalaki ti nasarakan iti barangayna.
Segun iti report, nakaaruat ti maysa iti maroon maong pants, nangisit a diaket, nangisit a bull cap ken nakasalladay iti abagana iti maysa a back pack.
Nakasukain dagiti inbestigador iti uneg ti bag kadagiti aruaten ken maysa a cal. 38 Colt special nga addaan serial number a 488015.
Nagsagrap ti bangkay iti sugat a mapapati a gapuanan iti paltog iti tengngedna ken makannigid a paset ti siketna.
Nasurok a 55 kadapan ti kaadayo manipud iti umuna a bangkay, nakapasag met ti sabali pay a bangkay a nakaaruat iti asul a maong a pantalon, maris dapon a diaket, nangisit a bull cap ken maysa a back pack ti nasarakan iti abayna a nakasarakan dagiti inbestigador iti wallet a naggianan ti ID a nagbalin a lead iti pannakatunton iti kinasiasino dagiti bangkay.
Iti panagimbestiga ti SOCO team manipud iti Ilocos Sur Provincial Police Office, nakarekobreda iti dua a naiputok a cartridges ken maysa a deformed slug manipud iti cal. 45 iti nakapasamakan ti krimen.
Kitkitaen ti polis-Caoayan ti posibilidad a na-salvage dagiti biktima.
Iti pannakaisurat daytoy, awan pay ti suspek iti krimen ken no ania ti motibo ti pannakapapatayda.#


text:
VIGAN CITY – Indagadag ti desk editor ti maysa a nailian a pagiwarnak a kasapulan a dagiti masurat a damag ket adda pategna ken saan a pangpapogi laeng tapno adda gundawayna a maipablaak.
“…masapul a dagiti press releases a suratentayo ket newsworthy a saan a papogi laeng tapno adda gundawayna a maipablaak,” kinuna ni Ester Dimasupuil, desk editor ti Philippine Daily Inquirer iti sanguanan dagiti aganay 500 a campus journalists ken school paper advisers manipud iti nagduduma a pagadalan elementaria, sekundaria ken kolehio iti Ilocos Sur a timmabuno iti maysa nga aldaw a journalism seminar and workshop nga inesponsoran ti gobierno probinsial itay Hulio 6.
Ni Dimasupil ti kangrunaan a lecturer iti nasao a panagsanay a naangay babaen ti initiatibo ti gobierno probinsial tapno maasa dagiti estudiante ken dagiti kameng ti lokal a media iti panagipresentar kadagiti impormasion a kasapulan iti panagsuratda iti damag.
“Babaen itoy a journalism seminar, mangnamnamaak a sumayaat pay ti panangipakat dagiti journalists iti makunkuna a responsible journalism iti lokalidadtayo,” kinuna ni Savellano.
Karaman kadagiti naisuro ditoy ti panagsurat iti epektibo a press releases, basic news writing, innovations in writing ken panangliklik kadagiti balikas a kaaduan a pagbiddutan uray pay dagiti beteranon nga agiwarwarnak.
Kinuna ni Dimasupil a nupay mapukpukawen ti karisma ti warnakan kadagiti umili gapu iti kaaddan ti radio ken telebision ken iti internet a nadardaras a wagas a pangalaan iti impormasion, rumbeng laeng a saan a lipaten ti agbasa iti pagiwarnak.
Sinaludaran pay ti editor dagiti kameng ti lokal a media nga immatendar iti panagsanay. Kinunana nga agtultuloy a proseso ti panagsursuro ket uray dagiti bangolan nga agiwarwarnak, kasapulan a dumalanda kadagiti seminar ken workshop.#


text:
VIGAN CITY – Dua a lalaki ti naipiskot dagiti polis bayat ti maysa a pot session ti maiparparit a droga sadiay Barangay Ayusan Norte bigat ti Enero 7 idinto a dua pay a mapapati a drug pushers ti inarestoda iti panagsukisok nga insayangkatda iti Barangay Tamag idi malem ti Enero 8.
Natiliw agarup 8:50 ti bigat bayat ti mapapati a pot sessionda iti droga iti maysa a balay iti Ayusan Norte da Juan Arellano, Jr. y dela Cruz, 36, naasawaan, ken residente iti Barangay III, Vigan City ken Melchor Rivad y Ramos, 43, naasawaan, tricycle driver ken residente iti Barangay Busiing Norte, San Ildefonso.
Nagresponde dagiti dagiti nagtitipon nga elemento ti Vigan City Police, PAIDSOTG, ISUR PPO ken PDEA ISSET kalpasan a nakaawat ti Vigan City police station iti tawag ti telepono manipud iti maysa a maseknan nga umili nga adda maang-angay a pot session iti maysa a pagtaengan iti barangay Ayusan Norte.
Ngem idi makasangpet dagiti polis iti pakaang-angayan ti pot session, nakaangot dagiti suspek ket nagtatarayda a naglibas iti nadumaduma a direksion.
Kinamat ida dagiti polis agingga a naipiskotda dagiti suspek ken nakasamsamanda iti droga ken drug paraphernalia.
Iti insayangkat dagiti polis a panagsukisok iti nasao a pagtaengan a sinaksian dagiti barangay officials ken kamkameng ti media, nakakumpiskada iti innem a lighters, 2 improvised glass tooter, 1 rolled aluminum foil (dakkel), 14 improvised aluminum foil tooters, 7 nausar a foil, 3 awan naggianna a transparent plastic sachet , 7 transparent plastic sachet nga addaan mapapati a shabu residue, 2 a selpon ken cash money nga agdagup iti P510.00 pesos.
Kabayatanna, tallo a lallaki ti inaresto ti joint elements ti Vigan CPS, PAIDSOTG, ISUR PPO ken PDEA ISSET iti babaen ti direkta a superbision ni PSupt. Maximo Taclas, OIC chief of police of Vigan City iti inwayatda a panagsukisok iti balay ti maysa kadagiti suspek.
Inaresto dagiti otoridad ni Zosimo Tamag y Sotelo, 57, naasawaan; ken ni Rodel Aquino y Ayco, 37, baro, ken residente iti Barangay Raois, Vigan a nairana nga adda iti uneg ti balay idi maisayangkat ti search warrant nga inyisio ni Judge Francisco Ante, Jr. ti Municipal Trial Court in Cities, First Judicial Region, Vigan City, Ilocos Sur.
Segun iti police, mapapati a maysa a drug den ti nasao a balay.
Iti pannakaisurat daytoy, at large ni Kenneth Tamag, 37, naasawaan, ken residente met laeng iti Barangay Tamag, Vigan.
Nakakumpiska dagiti polis bayat ti panagsukisokfs iti 3 heat sealed transparent plastic sachet nga addaan iti white crystalline substance a mapapati a shabu, 1 a di naserraan a transparent plastic sachet a nagkarga iti mapapati a shabu, assorted shabu paraphernalia, 17 live ammunitions para cal. 45 ken maysa a live ammunition para iti di ammo a caliber.
Iti pannakaisurat daytoy, maisagsaganan ti kaso a panaglabsing iti RA 9165 maikontra kadagiti naaresto.#


text:
Piramida
Ti piramida wenno piramide (manipud ti Griego: πupauίς pyramis[1]) ket isu ti estruktura a ti sukogna ket agarup a ti piramida iti heometriko a kapanunotan; ti akin-ruar a rabawna ket trianggulo ken agsinnabat iti agmaymaysa a puntos iti ngato. Ti batayan ti piramida ket mabalin a trilateral, kuadrilateral, wenno iti ania man a poligono a sukog, a ti kayatna a sawen ket ti piramida ket addaan ti saan a basbassit ngem tallo nga akinruar a tringgulo a rabaw (saan a basbassit ngem uppat a sanguanan a mairaman ti batayan). Ti kuadrado a piramida, ket isu ti addaan ti kuadrado a batayan ken uppat a trianggulo nga akinruar a rabaw, ket isu daytoy ti kadawyan a bersion.
Ti daremdem ti piramida, a ti kaaduan a kadegsenna ket as-asideg iti rabaw ti daga,[2] ken ti piramidion iti ngato ket kayatna a sawen a ti basbassit a materiales iti ngato ti piramida ket agpababanto nga agiduron manipud ti ngato. Daytoy a pannakaiwarwaras ti kadagsen ket nangpalubos kadagiti nasapa a sibilisasion ti agpartuat kadagiti natalinaay nga estruktura ti monumento.
Dagiti piramida ket nabangbangon idin dagiti sibilisasion kadagiti nadumaduma a paset ti lubong. Para kadagiti rinibu a tawtawen, dagiti kadakkelan nga estruktura iti Daga idi ket dagiti piramida—ti immuna ket ti Nalabbasit a Piramida idiay Necropolis ti Dashur ken kalpasanna ti Nalatak a Piramida ti Khufu, iti Ehipto, ti naud-udi a naibagbaga ket isu-isu ti natidtidda kadagiti Pito a Siddaaw iti Taga-ugma a Lubong. Ti Piramida ni Khufu ket nangruna a nabangon iti limestone (nga addaan dagiti dakkel a granito nga inus-usar kadagiti akin-uneg a kamara), ken naikedkeddeng a kas maysa nga maestra obra ti arkitektura. Daytoy ket aglon kadagiti garup a 1,300,000 muton a sumakop ti kadagsen manipud ti 2.5 tonelada (5,500 lb) aginggana ti 15 tonelada (33,000 lb) ket nabangon iti maysa a kuadrado a batayan nga adda dagiti bakrang nga agrukod iti agarup a 230 m (755 pie), a mangabbong kadagiti 13 nga acre. Dagiti uppat a bakrangna ket apag-isu a sumango kadagiti uppat a kardinal a puntos ken addan iti anggulo kadagiti 52 a grado. Ti kasisigud a katayag idi ti piramida ket 146.5 m (488 pie), ngem itan ket addaan laeng ti 137 m (455 pie) a katayag, ti 9 m (33 pie) nga awanen ket gapu ti panagtakaw ti napino a nasayaat a puraw a Tura a bungon a limestone, para iti konstruksion idiay Cairo. Daytoy ket isu pay laeng ti katayagan a piramida Ti kadakkelan a piramida babaen ti tomo ket ti Nalatak a Piramida ti Cholula, idiay Mehikano nga estado ti Puebla.
Dagiti nota[urnosen | urnosen ti taudan]
- ^ πupauίς, Henry George Liddell, Robert Scott, Ti Griego-Ingles a Leksikon, iti Dihital a Biblioteka ti Perseus
- ^ Tengnga ti tomo ket maysa a pagkapat iti agpangato – kitaen ti Tengnga ti masa
Dagiti nagibasaran[urnosen | urnosen ti taudan]
- Patricia Blackwell Gary ken ni Richard Talcott, "Agbuybuya kadagiti bituen idiay Taga-ugma nga Ehipto," Astronomia (magasin), Hunio 2006, pp. 62–67.
- Fagan, Garrett. "Archaeological Fantasies." RoutledgeFalmer. 2006
Dagiti silpo ti ruar[urnosen | urnosen ti taudan]
Midia a mainaig iti Dagiti piramida iti Wikimedia Commons


text:
Nangrugin nga agawat iti calamity loan applications ti Government Service Insurance System (GSIS) idi Nov. 3, 2016 kadagiti miembros a kayatna ti mangala iti nasao a serbisio.
Kabayatan ti regular schedule ti GSIS iti Abra Provincial Capitol idi Nov. 4, 2016, nailawlawag ti sistema iti panangala iti special emergency loan para kadagiti miembros a nadidigra ni Bagyo Lawin.
Kinuna ti GSIS, para kadagiti UMID card holders, mabalinda nga i-proseso ti loan a direkta kadagiti GSIS kiosks. Kadagiti met temporary card holders, nasken a mapanda iti kaasitgan a GSIS branch kas iti La Union ken Laoag. Kasapulanda laeng a mangitugot iti photocopies ti due a valid ID ken GSIS temporary ID nga back to back.
Mabalin met dagiti pensioners nga agaplikar iti one time availment iti balor a P20,000.00 ken saanda a mabalin ti ag-reloan agingga iti malpas a mabayadan daytoy.
Innayon pay ti GSIS nga um-umay iti Provincial Capitol a kabaelanda nga i-proseso ti enrolment ken loan applications a saanen a nasken a mapan kadagiti branches da iti ruar ti probinsia no la ket ta napigsa ti internet connection tapno mas kombiniente a maserbian dagiti GSIS members nga Abrenio.
Agingga inton December 2, 2016 ti panagawat ti GSIS iti calamity loan applications.


text:
Thursday, August 24, 2017
4 Ps TI BRGY. RIZAL; BRGY. BONIFACIO KEN BRGY. BACLIG, NAIKKANDA ITI FIRE SAFETY, DISASTER PREPAREDNESS AND FIRST AID LECTURE
Cabugao, Ilocos Sur – Dagiti Duty Personnel ti Bureau of Fire Protection (BFP)-Cabugao nga idauluan ni INSP Ronald Castillo ket nangiwayatda iti dayta a petsa (Agosto 17, 2017) iti nagsaruno a lecture maipapan iti
Fire Safety Lecture, Disaster Preparedness and First Aid kadagiti Pantawid Pamilyang Pilipino Program (4Ps) iti Brgy. Rizal; Brgy. Bonifacio ken iti Barangay Baclig, Cabugao Ilocos Sur.
Nagun-od ti BFP-Cabugao ti Plaque of Recognition a kas Best Municipal Fire Station of the Year 2016 iti Region 1 gapu iti kalidad ti it-itedda a serbisio.
Ti Bureau of Protection (BFP) ti ili a Cabugao Ilocos Sur ket agtultuloy a kakammayetna dagiti bumarangay kadagiti programa ken aktibidadesda ken katinnulongda iti Gobierno Munisipal nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 2:22 PM
Subscribe to: Post Comments (Atom)


text:
Siudad ti Ho Chi Minh
Ti Siudad ti Ho Chi Minh (Bietnamis: Thành phố Hồ Chí Minh; listen), dati nga agnagan iti Saigon (Bietnamis: Sài Gòn; dengngen, Pranses: Saïgon), ket ti kadakkelan a siudad idiay Bietnam. Daytoy ket ammo idi a kas Prey Nokor, ti maysa a nangruna a puerto ti baybay ti Khmer sakbay ti panangikapet babaen dagiti Bietnamis idi maika-17 a siglo. Babaen iti nagan a Saigon, daytoy idi ti kapitolio ti kolonia ti Pransia iti Cochinchina ken kalpasanna ti nawaya a republika ti Abagatan a Bietnam manipud idi 1955–75. Idi 2 Hulio 1976, ti Saigon ket naitipon iti kaarrubayan a Probinsia ti Gia Định ken opisial idi a nanaganan manen iti Siudad ti Ho Chi Minh manipud kenni Hồ Chí Minh (uray no ti nagan a Sài Gòn ket kadawyan pay laeng a maus-usar).[1]
Dagiti nagibasaran[urnosen | urnosen ti taudan]
- ^ Ben Brown (12 Nobiembre 2007). "Letter from Ho Chi Minh City A Tribute to My Vietnam Vet Father". CounterPunch. CounterPunch. Naala idi 15 Oktubre 2012.


text:
Salaysay ni Rilo A. Bedo
ITAY NABIIT, nabara nga isyo ti siudad ti Davao. Nabuyam met ngata ti damag maipanggep kadagiti pannakabagi ti linteg a nangratrat kadagiti naipidegda a managdakdakes nupay iti naipakita a bideo, nakangaton dagiti imada. Ti pay makadakes, namin-anoda a nalitak iti impundo— mangipakita iti kinaawan asi a naited kadakuada.
Gapu itoy, adu ti ngimmato dagiti kidayna. Umuna ditan ti Commission on Human Rights iti panangidaulo ni Loretta Ann Rosales. Nalawag kano a krimen dayta a napasamak. Maysa a pananglabsing iti linteg!
Kadagiti met netizen, nagudua ti kapanunotanda. Rumbeng kano laeng dayta a napa-samak kadagiti managdakdakes tapno adda pagbutngan dagiti dadduma. Nakaroda kano ngamin unayen. Nasaknapen ti grupoda. Masapul ti pannakapungtil dagiti sarada.
Nalabes met unayen dayta a pannakaipakat ti linteg, inyari-wawa met dagiti sabali. Awan iti ima dagiti polis ti panang-kettel iti biag!
Pudno la unay a no adda sumngay a damag/pasamak/isyo, saan nga agtalna ti lubong ti internet. Adu dagiti lumtuad a kapanunotan. Matda dagiti makabasa a mangimdeng no ania ti pudpudno wenno patienna. Masapul ti nainget a panangtimbengna iti isyo.
Dagiti nasao a kameng ti maysa a gang ti maatap a suspek ti pannakakidnap ti maysa a babai a negosiante iti Kamaynilaan. Inyegda ti biktimada iti Davao ngem ditoy metten a nasiiman ida dagiti pannakabagi ti linteg ket napasamak dayta kontrabersial a pannakapapatayda.
Imbilin a dagus ti CHR ti pannakaimbestiga ti napasamak tapno agsungbat dagiti naglab-sing a pannakabagi ti linteg. Ngem dagus a nagkambio ni Mark Cabreros, tagawaragawag ti komision. Saan kano nga iturong daytoy a bilin iti literal a panangipatarus. Masapul kano laeng ti pannakaiwayat ti naiget nga imbestigasion tapno masinunuo nga awan ti napasamak a foul play.
Nupay kasta, dagus met nga inkalintegan ni Mayor Rodrigoo Duterte dagiti polisna.
“Inaramidda laeng dagiti pagrebbenganda,” kinunana.
Kayatna a sawen, saan koma a mapabasol dagitoy ta ak-akmenda laeng dagiti trabahoda. Ta gapu itoy nga addangda, naispalda ti negosiante a biktima.
Ngem nalawag kano met ti bideo a mangipakpakita a nag-labes iti linia dagiti polis. Nakangaton, addan iti likud ti ulo, dagiti ima ti maysa a suspek a nakakumeg iti abay ti pilid ti luganda ngem kaskasdi kano latta a pinaltoganda daytoy iti arig indeppel. Sabali laeng ti ipakpakita ti bideo a maysa a nakasibilian- a kadua kano dagiti unipormado a polis— ti adda impanna iti abay ti lugan dagiti suspek. Nalawag kano daytoy a panangbaliw iti “istoria ti krimen.”
A mangbaliktad kano kadagiti pudno a napasamak!
Ala, inkayo iti Korte! kinuna pay ni Duterte kadagiti kritiko. Sungbatanmi ti amin. Saan a maitutop a maimameg dagiti polis a nangakem laeng iti trabahoda!
Addaan ngipen nga ama-ti-ili!
Am-ammo ni Duterte iti napudno a pananglabanna kadagiti managdakdakes. Kidnap-per, holdaper, ken ania pay dita. Kinapudnona, adda orderna a “shoot-to-kill” kadagiti asinoman a suspek iti krimen.
Isu a no maysaka a kriminal, liklikam laengen ti mapan aglemmeng iti iturayanna ta adda naikari a pakaikursongam. Agpukawka a kasla asuk no masiimandaka.
Dina kayat dagitoy nga itta iti masakupanna!
Nupay kasta, inkannawag ti gobierno a saan koma unay ni Duterte. Kitaenna a nalaing dagiti iwayatna a paglintegan.
The end does not justify the means, kasla kasta.
Saludoak ketdi ti panangrienda ni Duterte iti masaku-panna. Masapul a talaga ti pagilian ti kas kenkuana nga adda ngipenna a mangipatungpal iti linteg. Awan sansantuenna.
Kitaen laengen daytoy baro a rekord ti siudad ti Davao. Umuna a metropolitan iti sibubukel a Southeast Asia a 100-percent smoke-free.
Dakkel a dayaw dayta. Nala-ka, aya, a yimplementar ti pannakaiparit ti panagsigarilio iti kalkalsada, wenno pampubliko a lugar, ti siudad ken panagibelleng lattan kadagiti rungrongda iti no sadino la dita?
Iti udina, nagun-od met laeng ti siudad dayta a pammadayaw kalpasan ti nasuroken a dekada a pannakaipawil ti panagsiga-rilio iti ikub ti siudad. Isu a naragsak ita ti sibubukel a siudad itoy a nakabigbiganda.
Dakkel a pagsarmingan day-toy kadagiti sabsabali nga ili wenno siudad. No naipatungpal iti naglawa a siudad ti Davao a namnamsek iti tao, di ketdi ngatan kabaelan a maipatungpal daytoy kadagiti babassit nga ili ken siudad?
No kastoy ti mapasamak, anian a nagpintas. Dumalus la ngaruden ti aglawlaw, maikka-tan pay ti langlang-aben a makadadael iti salun-at.
Ta kinapudno man met a ti dakes nga ibunga ti panag-sigarilio, saan laeng a sagrapen dagiti agsigsigarilio. Ad-adda pay ketdi kadagiti second hand smoker a makunkuna—dagiti ngay makalanglang-ab laeng iti asuk.
Nupay kasano ti panang-yadayotayo iti bagitayo nga agsigarilio, saan a maliklikan nga iti papanantayo, makalang-abtayo iti asuk ti sigarilio. Uray ania a pasdek, simbaan, munisipio ken aglalo iti dalan, adda la nga adda masagangmo nga agpaypayubyob. Ket nupay apputem dagiti abut ti agongmo, saan a dimonto malang-ab ti asuk nga ipug-awda.
Ti yanna pay nga adat, kangrunaan a biktima ditoy dagiti ubbing. Iti pannakayatong-atongda no adda papanantayo, mayekspos ti bagida iti dakes nga asuk. Banag a mangdadael iti salun-atda.
Agserbi koma ngarud a pagsarmingan ti inaramidda idiay Davao. Panawenen tapno ipamaysa ti panangkita iti salun-at dagiti umili. Lag-lagipen nga awan iturayan no awan dagiti umili.
Saan koman a taliawen dayta dakkel a kita wenno tubo a sumrek iti kaha ti gobierno gapu itoy a bisio. Ta maysa manen daytoy a kinapudno. Kadakkelan a nasingir a buis ti gobierno ti nagtaud kadagiti produkto a sigarilio. Ken arak!
Ipamaysa ketdi a kitaen ti pagimbagan amin nga umili.
Tumultuladen ti probinsia ti Albay nupay addan a sigud ti lima nga ilina iti polisia nga smoking ban kadagiti pampubliko a lugar. Kinaagpaysona, binukel ti probinsia ti Albay ti kadakkelan a sign ti NO SMOKING babaen dagiti nagkakayammet nga umilina iti maymaysa a lugar a mangipakitada iti suportada iti pannakaipawil ti nasaknap a panagsigarilio iti lugarda.
Agramut koma ngarud daytoy a narugian ti Davao!#


text:
Panawen ti Bronse
Ti Panawen ti Bronse ket isu ti paset ti panawen a nailaslasin babaen ti panagusar ti gambang ken dagiti alloy ti bronse ken ti proto a panagsurat, ken dagiti dadduma pay a langa iti urbano a sibilisasion.
Ti Panawen ti Bronse ket isu ti maikadu a nangruna a paset ti panawen ti sistema ti tallo a panawen, a kas ti naisingasing kadagiti moderno a panawen babaen ni Christian Jürgensen Thomsen, para kadagiti panangidasig ken panagadal kadagiti taga-ugma a kagimongan. Ti maysa ataga-ugma a sibilisasion ket mabalin a maikabil iti Panawen ti Bronse babaen ti panaglunag ti bukodna a gambang ken ti panangitiponna iti lata, wenno babaen ti panagtagilako para iti bronse manipud kadagiti sabali a lugar a pagipataudan. Dagiti oro ti gambang ken lata ket narasayda, a kas ti naipakpakita a kaawan ti dagiti bronse a lata idiay Akinlaud nga Asia sakbay ti maikatlo a milenio BCE. Iti libong, ti Panawen ti Bronse ket sapasap a sinusurotna ti Neolitiko a paset ti panawen, ngem dagiti dadduma paset ti lubong, ti Panawen ti Gambang ket nagserbi a kas ti nagdaliasatan manipud ti pannakaipan ti Neolitiko iti Pnawen ti Bronse. Urayno ti Panawen ti Asero ket sapsap a sinursurot ti Panawen ti Bronse, kadagiti dadduma lugar, ti Panawen ti Asero ket dagus a simmagpaw iti Neolitiko itiruar ti rehion malaksid ti Sub-Sahara nga Aprika nga idiay ket nawaya a naparang-ay.[1]
Dagiti kultura ti Panawen ti Bronse ket nagigiddiatda kadagiti panagrang-ay iti immuna a pangsurat. Segun ti arkeolohiko nga ebidensia, dagiti kultura idiay Ehipto (hieroglipo), ti Asideg a Daya (kuneiporme), Tsina (eskritu ti orakulo a tulang)—ken ti Mediteraneo, iti Misenio a kultura (Linear B)—ket addaanda idi kadagiti mabalina sistema ti panagsurat.
Dagiti nota[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Panawen ti Bronse iti Wikimedia Commons